Perantau asal Sarawak berang harga tiket penerbangan melambung

KUALA LUMPUR 26 Nov – Kemeriahan menyambut Krismas di kampung halaman kali ini mungkin tidak dapat dirasai oleh kebanyakan rakyat Sarawak yang bekerja dan bermastautin di Semenanjung berikutan harga tiket penerbangan yang melambung tinggi ketika ini.

Harga tiket penerbangan yang terlalu mahal bukan sahaja menghalang rakyat Sarawak daripada pulang bercuti pada hujung tahun ini, malah mereka juga mungkin terpaksa membatalkan hasrat untuk membuang undi pada Pilihan Raya Negeri (PRN) Sarawak ke-12, pada 18 Dis depan.

Penjual mi, Leo Joe Miller yang berasal dari Kampung Bangau, Padawan, Kuching dan kini menetap di Kuala Lumpur berkata, tahun ini merupakan tahun keempat beliau tidak dapat pulang ke kampung, kerana sejak dua tahun lepas, Perintah Kawalan Pergerakan (PKP) berikutan wabak COVID-19 dikuatkuasakan.

“Bukannya saya tidak mahu membawa keluarga saya pulang ke Sarawak, tetapi saya memerlukan hampir RM5,000 hanya untuk membeli tiket (tambang penerbangan) dan ini membebankan kami,” katanya kepada Bernama ketika dihubungi hari ini.

Bergelut untuk memulakan perniagaan di Cheras empat tahun lalu, Leo, 34, yang juga bapa kepada tiga anak itu berkata wabak berkenaan telah  memberi kesan terhadap perniagaannya dan mahu kerajaan Persekutuan dan Sarawak untuk campur tangan supaya tambang penerbangan ke Sarawak dapat diturunkan ke tahap yang mampu dimiliki oleh golongan berpendapatan rendah.

Menurut Leo tidak semua rakyat Sarawak yang bekerja di Semenanjung mempunyai pendapatan lumayan kerana kebanyakan mereka hanya ingin mencari peluang yang lebih baik untuk meningkatkan taraf hidup.

“Kami bukan (bekerja) di sini untuk suka-suka… kami mencari peluang yang lebih baik tetapi situasi ini (wabak) sudah tentu memburukkan keadaan, manakala ‘tiket belon’ (tambang penerbangan) yang terlalu mahal umpama, sudah jatuh ditimpa tangga,”  luah beliau.

Sementara itu, seorang penulis kandungan yang berpangkalan di Kuala Lumpur, Gareth Dawum berkata beliau terpaksa membatalkan rancangannya untuk pulang ke Kuching sama ada untuk menyambut Krismas atau mengundi dalam PRN negeri.

Beliau berharap syarikat penerbangan akan mempertimbangkan untuk mengurangkan harga tiket penerbangan khususnya bagi membolehkan rakyat Sarawak pulang ke tanah air untuk menunaikan tanggungjawab mereka sebagai pengundi.

Lelaki berusia 32 tahun dari Kuching itu berkata, rata-rata rakyat Sarawak bukan sahaja berhasrat pulang untuk menyambut Krismas, malah apa yang lebih penting ialah dapat meluangkan masa bersama-sama ibu bapa mereka atau menyelesaikan beberapa urusan penting selepas hampir dua tahun tergendala akibat sekatan pergerakan yang dikuatkuasakan kerajaan.

Penyanyi kelahiran Sarawak, Alena Murang turut menzahirkan rasa terkejut dan kecewa dengan kenaikan harga tiket penerbangan dari Kuala Lumpur ke Kuching sebelum cuti Krismas bulan depan yang dianggap terlalu mahal.

“Cuba untuk mendapatkan harga tiket penerbangan terbaik ke Kuching (dari Kuala Lumpur) semasa Krismas dan terkejut dengan harga ini! Selepas memasukkan harga tambahan dan cukai pemindahan lapangan terbang KLIA, boleh dikatakan adalah lebih baik beli tiket untuk terbang ke London!”.

“Jika anda tahu berapa banyak air mata yang jatuh berderai dari semua rakyat Sarawak yang tidak dapat pulang ke kampung tahun lepas kerana perintah (berkurung). Tolonglah bertimbang rasa!, maksud saya, kita adalah negeri yang paling ramai menyambut perayaan Krismas!” ciap Alena di dalam Instagram dan Facebooknya.

Tinjauan di beberapa laman web syarikat penerbangan yang mengendalikan operasi penerbangan dari Semenanjung ke Sarawak hari ini, mendapati harga tiket sehala termurah bagi laluan Kuala Lumpur (KL)-Kuching ialah RM1,299, KL-Sibu (RM888) dan KL-Miri (RM665). – BERNAMA


Polis lupus barang kes RM2.83 juta

Ketua Polis Daerah Kajang ACP Mohd Zaid Hassan berkata barang yang dilupuskan ialah 2,386 set komputer dan komputer riba hasil rampasan Op Dadu dengan jumlah nilai rampasan RM477,500 manakala Op Kontraban (rokok dan minuman keras tidak bercukai) melibatkan rampasan 12,121 tin minuman keras, 512 botol arak dan 15,556 karton rokok pelbagai jenama dengan nilai rampasan sebanyak RM1.6 juta.

“Kesemua barang kes termasuk rokok dan minuman keras tidak bercukai, mesin perjudian dan mesin bitcoin dilupuskan dengan cara musnah melalui kaedah e-sisa dan jualan sisa besi dan pepejal,” katanya ketika ditemui pada majlis pelupusan barang kes Ibu Pejabat Polis Daerah Kajang di sini yang turut dihadiri Ketua Jabatan Siasatan Jenayah Selangor SAC Baharudin Mat Taib.

Beliau berkata pelupusan itu mendapat kelulusan Timbalan Pendakwa Raya serta kelulusan Mahkamah Kajang mengikut Seksyen 406 Kanun Prosedur Jenayah. – BERNAMA


Kaji faktor geologi dalam persiap langkah hadapi bencana – Pakar

KUALA LUMPUR, 7 Jan – Bah besar luar jangka yang melanda Lembah Klang, khususnya di Taman Sri Muda dan juga Hulu Langat baru-baru ini, berpotensi untuk berulang di kawasan terbabit kerana kriteria fizikal yang mempengaruhi bencana itu sudah dipenuhi, kata pakar geologi.

Malah, menurut seorang pakar, bencana serupa boleh berlaku di kawasan-kawasan lain, dan mahu tidak mahu masyarakat amnya, perlu sentiasa bersedia untuk hidup dengan bencana sekalipun kawasan mereka tidak pernah menghadapi situasi itu buat masa ini.

“Bencana alam memang akan berlaku melalui proses-proses eksogen di permukaan bumi. Namun, pembangunan yang tidak mampan dan tidak dikawal selia degan baik, memburukkan lagi proses hakiki ini menerusi tekanan tambahan kepada permukaan tanah dan kitaran hidrologi.

“Atas sebab itu, limpahan banjir dan tanah runtuh yang pada asasnya merupakan elemen normal tindak balas eksogen, berubah skala menjadi sesuatu yang besar dan bersifat bencana apabila tanah (baik di kawasan tinggi mahupun landai) diteroka dengan tidak terkawal,” jelas pakar geologi kejuruteraan dan mekanik tanah Dr Nor Shahidah Mohd Nazer kepada Bernama.

Mengambil contoh Taman Sri Muda, pensyarah kanan di Jabatan Sains Bumi dan Alam Sekitar, Universiti Kebangsaan Malaysia itu berkata kawasan tersebut mempunyai paras air bawah tanah yang cetek, justeru mudah digenangi air kerana kapasiti penyimpanan air oleh tanah yang rendah.

“Kedudukan kawasan yang lebih landai daripada kawasan landai lain memburukkan lagi keadaan. Selain itu, wujud tanah tinggi gambut dan lempung marin di kawasan Shah Alam, iaitu dua komponen yang menyebabkan tanah sangat lembut dan tidak stabil dengan potensi pemendapan serta kadar memegang air yang tinggi.

Menurut beliau, tekanan ke atas permukaan tanah dan kitaran hidrologi disebabkan pembangunan bukan perkara baharu, sebaliknya telah rancak berlaku sejak zaman pascamerdeka menerusi penerokaan hutan di beberapa negeri di Malaysia untuk dibangunkan sebagai kawasan perbandaran.

Susulan perkembangan itu, beberapa siri kejadian banjir direkodkan termasuk yang besar pada 1971, menandakan pengaruh manusia mula menampakkan kesan kepada alam sekitar, katanya.

“Perlu difahami, sistem sungai merupakan satu rantaian berkesinambungan dan berhubung dengan sistem sungai yang lain. Jadi, tidak menghairankan apabila kapasiti sungai di satu-satu kawasan meningkat, sistem sungai di kawasan lain yang terletak berpuluh kilometer jauhnya turut terkesan.

“Hujan ekstrem yang turun menambah kapasiti limpahan air melebihi biasa dan pelbagai faktor seperti sistem perparitan lemah, zon tidak telap air dan ketepuan tanah, menambah buruk kejadian banjir. Kejadian air pasang juga menyebabkan aliran air dari sungai ke laut terhenti seketika dan kekal bergenang di daratan,” jelas beliau.

Mengambil kira keadaan semasa termasuk perubahan iklim, beliau menyarankan agar pembangunan di kawasan-kawasan berisiko, terutama yang boleh memberi tekanan kepada sistem tanah dan hidrologi, dihadkan.

Bandar yang pesat membangun misalnya, perlu mengehadkan jumlah projek mega agar kesemuanya tidak berjalan secara serentak, di samping mengawal selia projek-projek berskala kecil yang diluluskan.

Selain itu, pengurusan bencana banjir perlu dilaksanakan dengan pelan kontigensi yang terancang termasuk memperluas zon tebatan banjir, mengambil kira faktor hujan ekstrem dan kadar ketepuan tanah selepas hujan.

“Contohnya di Pakistan. Negara itu mengalami banjir terburuk dalam sejarahnya pada 2010 dan 2011, dan keadaan tersebut berterusan hingga dua tahun selepas itu kerana faktor ketepuan tanah yang masih tinggi akibat banjir 2010.

“Perkara yang sama boleh berlaku di Malaysia jika kita tidak memastikan sistem tanah dan sungai di kawasan yang pernah dinaiki air banjir bersedia menerima hujan lebat yang akan turun di masa akan datang,” katanya sambil menegaskan pembinaan kawalan berstruktur amat perlu untuk membantu penyeimbangan semula kapasiti takungan air di sesuatu kawasan terjejas.

Ujar beliau, sekalipun rakyat perlu belajar hidup dengan bencana, kerajaan juga harus memastikan pengurusan bencana berada pada tahap optimum berserta pelan kawalan banjir yang komprehensif, disesuaikan mengikut keadaan geologi, geografi dan sosioekonomi kawasan.

Tahap kesiapsiagaan rakyat juga perlu dipertingkat melalui hebahan maklumat yang pantas selain melatih mereka agar sentiasa berwaspada terhadap amaran yang dikeluarkan pihak berkuasa, katanya.

Nor Shahidah juga berpendapat sudah tiba masa untuk kerajaan mengkaji semula sistem mitigasi yang ada kerana sistem tersebut wujud sejak era 80-an dan 90-an dengan kebanyakannya tidak membuat unjuran kepesatan pembangunan dan populasi penduduk terkini.

Selepas 15 tahun beroperasi, kemampuan terowong ini perlu dikaji semula dengan mengambil kira perkembangan semasa, katanya, menambah di Jepun, pakar negara itu turut meragui kemampuan sistem terowong mega bawah tanah di Tokyo yang beroperasi sejak 2006, dalam menampung perubahan iklim yang ekstrem.

“Jika sistem negara lain dengan kapasiti yang jauh lebih besar turut terkesan oleh perubahan iklim, apatah lagi kita. Tambahan pula, kedudukan negara yang terletak berdekatan garis lintang khatulistiwa menyebabkan taburan hujan negara kita adalah lebih banyak dan lebat,” kata beliau.

Pandangan serupa turut dikongsikan oleh pensyarah kanan di Fakulti Kejuruteraan Awam Universiti Teknologi MARA Ir Ts Azinoor Azida Abu Bakar yang berpendapat teknologi yang diguna pakai sejak sedekad lalu mungkin sudah tidak lagi sesuai dengan keadaan semasa.

‘’Impak perubahan iklim dan akibat cuaca ekstrem menyebabkan pendekatan dan penyelesaian terbaik dalam mencegah dan menguruskan bencana alam berubah dari semasa ke semasa. Teknologi yang digunakan pada 10 tahun lepas berkemungkinan menjadi tidak relevan untuk digunakan pada masa kini dan akan datang.

“Berikutan perubahan iklim dan pembangunan pesat yang kita hadapi sekarang dan di masa depan, bencana banjir mungkin akan berlaku dengan lebih kerap dan teruk berbanding masa lalu… Oleh itu, strategi yang lebih efektif perlu dilaksanakan untuk memastikan bencana ini dapat ditangani,’’ katanya.

Katanya, pendekatan yang dibuat kerajaan menerusi Jabatan Pengairan dan Saliran dilihat menitikberatkan pengurusan banjir secara efektif dan efisien apabila menggunakan kaedah hard dan soft engineering yang bertujuan mengurangkan risiko serta kesan negatif banjir di seluruh negara.

Jelas beliau, kaedah ‘hard engineering’ memberi tumpuan pada kerja kejuruteraan seperti pembinaan empangan, kolam takungan, benteng sungai, lencongan sungai, memperdalam dan melebarkan sungai, jajaran semula sungai serta menyediakan sistem pam.

“… walaupun perhatian lebih diberi kepada pembinaan infrastruktur, pengalaman (bencana) lepas yang telah diperoleh menunjukkan bahawa strategi itu perlu disokong oleh langkah-langkah soft engineering (kaedah mesra alam) supaya dapat menyelesaikan masalah banjir secara berkesan dan menyeluruh,’’ katanya.

Azinoor Azida berpendapat ‘kaedah kawalan di punca’ melalui penggunaan Manual Saliran Mesra Alam (MSMA) bagi kawasan pembangunan baharu boleh mewujudkan kawasan landskap yang telap air.

“Menerusi saliran mesra alam ini, air hujan akan terkumpul di dalam tasik atau kolam buatan yang dibina di sesebuah kawasan pembangunan dan akan hanya dilepaskan ke dalam sistem saliran sedia ada apabila hujan berhenti untuk mengelakkan banjir.

‘’Kaedah seperti ini juga perlu diperluaskan, (kerana) selain mewujudkan landskap telap air, ia juga dapat melestarikan alam sekitar di samping memperkenalkan dan mempromosikan konsep living with floods,’’ katanya.

Mengulas lanjut, Azinoor Azida berkata peningkatan kawasan tidak telap air disebabkan pertambahan kawasan urbanisasi seperti kawasan perumahan, perbandaran dan jalan raya, turut menyebabkan air larian permukaan bertambah mendadak apabila berlakunya hujan lebat.


Garis panduan pengurusan dan pengoperasian sekolah 4.0 diumum bulan ini – Radzi

KOTA BHARU, 17 April – Kementerian Pendidikan (KPM) dijangka membentangkan Garis Panduan Pengurusan dan Pengoperasian Sekolah 4.0 pada bulan ini, kata Menteri Kanan Pendidikan Datuk Dr Radzi Jidin.

“Kami mengambil kira semua pandangan termasuk daripada Kementerian Kesihatan (KKM) kerana ia penting supaya guru-guru dan murid sekolah berada dalam keadaan selamat dan terhindar daripada wabak COVID-19,” katanya.

Beliau berkata demikian selepas meninjau hari pertama pengoperasian sekolah tanpa menggunakan sistem penggiliran di Sekolah Kebangsaan Seri Ketereh, di sini hari ini.

Mengulas lanjut, Radzi berkata SOP tersebut turut melibatkan aktiviti kokurikulum di sekolah yang sebelum ini hanya dibenarkan diadakan di kawasan sekolah sahaja.

“Selain itu, bagi pelajar tinggal di asrama yang mempunyai kontak rapat kepada pesakit positif COVID-19, namun tidak bergejala mereka tidak perlu menjalani kuarantin kendiri dan boleh hadir ke kelas seperti biasa.

“Kami harap semua masyarakat termasuk guru, ibu bapa dan pelajar sekolah supaya sentiasa mematuhi segala SOP yang ditetapkan kerajaan supaya pelajar ini dapat belajar secara bersemuka seperti biasa tanpa menggunakan sistem penggiliran lagi,” katanya.

Seramai 130,177 pelajar dari Kumpulan A melibatkan negeri Kelantan, Terengganu, Kedah dan Johor memulakan  sesi persekolahan hari ini secara bersemuka tanpa menggunakan sistem penggiliran. – BERNAMA


The Jawi Peranakan: Early Popular Expressions of Malay Identity in the Archipelago

The newspaper Jawi Peranakan (1876 – 1895),  the first Bahasa Melayu periodical in Malaysia grew from the enterprise of the Jawi Peranakan community.  It was a weekly, published every Monday. Its printer was Matba’ ‘Al-Saidi (percetakan Muhammad Said), at number 431, Victoria Street (Kampung Gelam), in Singapura.

Interestingly the four-paged newspaper carried the slogan “Tawakal itu sebaiknya bekal” (Trust in God as a Provision). Considered to be the first Bahasa Melayu newspaper in the Straits Settlements and the Malay States, the periodical was a natural extension of  Malays, especially in port cities – also refered to as Jawi Pekan (literally town Malays).

At that time, especially in places like Singapura and Pulau Pinang, there was the conscious emergence of a new, hybridzed identity as a result of the intermarriage between South Indian Muslim men, mainly Tamils and Malabaris, to Malay women. Not entirely new rather. Over at least two millenia, there has been waves of movements  from both the Coromandel and the Malabar Coasts of India arriving at the shores of the Malay Peninsular, especially on the west coast, forming communities and cultures that would subsequently be assimilated into the dominant Malay malay identity. And to be fair, it was not only a one-way traffic.

Historian William R. Roff (1972) emphasized the significance of recognizing that the Jawi Peranakan thinking of themselves as Malays. The newspaper Jawi Peraanakan identified entirely with Malay interests, speaking always  of “we Malays” or “this Malay community” and primarily reporting Malay affairs. The editors and journalists wrote as Malays.

Nowadays, in Malaysia, the identity and self-conciousness of the community is mainly concentrated in Tanjong, the rest of Pulau Pinang and the urban, western plains of Kedah. And any soul in the nation who has that identity consciousness in them. I have also interchangeably used the term “Melayu Tanjong.”

Jawi Peranakan, was the longest lived Bahasa Melayu newspaper in modern Malaysia. Prior to 1941, it appeared for 19, some said 20 years. There was certainly a reading public, an audience, and a culture of social and intellectual consumption.

We do not find much of these narrated in history but its appearance, together with several other periodicals, made possible by publishers and printers, especially in Singapura and Pulau Pinang showed the intertwining relations  between journalism, the printing of periodicals, economic and business transactions, as well as cultural and political expressions of the group. The weekly was generaly well-received by the Malay, Jawi Peranakan, Arab and the Arab Peranakan communities in the region.

The Jawi Peranakan, further manifested the prosperity and intellectual dynamism of the group in the throes of rapid change with the entrance of European influence. It was a reponse toward Westernization. The group had in the period, expressed these as grave concerns.

As such the Jawi Peranakan association was formed in Singapura in 1876.  They brought a printing press, and launched the weekly the same year. It provided the latest foreign and local and foreign news, fostered vernacular education and helped to give some regularity to the changing Malay language.

The Jawi Peranakan is cosmopolitan in outlook and regional in its circulation and readership. It reported and commented on the circumstances of their lives. The periodical relied on the English-langiuge press in the Straits Settlements for much of their materials. It came increasingly to style itself after the Eqyptian and Arabic press for news and opinion. The editors and journalists behind the weekly wrote as Malays and were not bounded by genres and traditions.

It fostered a knowledge of the Malay world and a sense of community.  It had representatives from various parts of the Malay Archipelago,  The wakil, or correspondents were placed in such places as Medan, Deli, Padang and Singkel in Sumatera, Riau and Sarawak.  There were also stories from Sandakan and Patani, the latter describing the system of government and conditions of its inhabitants. There was also a letter from Labuan on the values of newspapers. Jawi Peranakan embodied the geography of Malay world cosmopolitanism.

Generally the  practice of news exchange became common place between Jawi Peranakan  and several Java-based newspapers like Selompret Melajoe, Bintang Barat Hindia-Nederland. Apart from general correpondences and letters to the editor, the weekly also printed advertisements, as well as publicised prices of commodities such as tin, black pepper, white pepper, clove and sago.

Jawi Peranakan brought together a general consciousness of the Malay world.  The newspaper’s first editor was Munsyi Muhammad Said bin Dada Muhyiddin. Born in Pulau Pinang, he was educated in Kedah by a hakim (an intelligent or wise person) who was a scribe to the Sultan of Kedah.

According to Ahmat Adam (1992), Munsyi Muhammad Said was familiar with places such as Aceh Deli, Serdang, Batu Bara, Asahan, and the Malay states of Perak, Selangor, Pahang and Terengganu through his contacts and travels. He was a familar name to colonial officials and the Malay rulers.

The weekly was initially sold for 30 cents per copy, but subsequenty reduced to 15 cents after a decade of publication. He managed and led Jawi Peranakan until his death in 1888. He also taught at the Raffles Institution in Singapura.

Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Tho  ught and Civilization, International Islamic University (ISTACIIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


COVID: Satu kes kematian direkodkan berkaitan sidang khas di Parlimen

KUALA LUMPUR 10 Ogos – Kementerian Kesihatan (KKM) memaklumkan satu kes kematian akibat COVID-19 dilaporkan hari ini yang mempunyai kaitan dengan Mesyuarat Khas Dewan Rakyat yang berlangsung dari 26 hingga 29 Julai lalu di bangunan Parlimen.

Ketua Pengarah Kesihatan Tan Sri Dr Noor Hisham Abdullah berkata, kes itu melibatkan seorang pegawai tinggi kerajaan yang mempunyai sejarah hadir ke Parlimen dari 26 hingga 29 Julai, dengan ujian saringan pra Dewan Rakyat pada 23 Julai dan ujian saringan melalui air liur (RTK-Ag) pada 29 Julai adalah negatif.

“Beliau kemudiannya menunjukkan gejala pada 31 Julai dan positif ujian PCR (Tindak Balas Berantai Polimerase Masa Nyata) dengan nilai kitaran ambang 14.88.

“Keadaan beliau bertambah teruk dan telah dimasukkan ke hospital pada 4 Ogos untuk rawatan lanjut. Namun keadaan beliau amat kritikal dan meninggal dunia pada 9 Ogos.

“Kes ini merupakan kes kematian pertama yang baharu dikesan positif COVID-19. Kes ini telah hadir semasa persidangan Dewan Rakyat,” menurutnya dalam kenyataan hari ini.

Dr Noor Hisham berkata, kes itu antara penambahan sembilan lagi kes positif COVID-19 berkaitan sidang khas di Parlimen menjadikan jumlah keseluruhan jangkitan berkaitan persidangan tersebut ialah 97 kes.

Beliau berkata terdapat empat kes kontak rapat kepada kes positif COVID-19 hasil saringan semasa pra Dewan Rakyat yang dilaporkan oleh Pejabat Kesihatan Daerah pada 23 Julai menerusi saringan menggunakan RTK-Ag.

Katanya, kesemua kes didapati bergejala ringan serta diberikan Perintah Pengawasan dan Kawalan (HSO) di rumah dan telah pulih serta mula bekerja sesudah tamat HSO.

Beliau juga berkata, terdapat empat kes kontak rapat kepada kes positif COVID-19 yang hadir semasa persidangan Dewan Rakyat termasuk satu dengan nilai kitaran ambang RT-PCR 19.62 manakala yang lain antara 32.76 hingga 36.07.

Dr Noor Hisham berkata, enam kes telah mendapat vaksinasi lengkap manakala dua lagi adalah kanak-kanak (kontak rapat kes) yang belum layak mendapat vaksin.

Beliau berkata, siasatan KKM setakat ini mendapati walaupun kes positif terbabit tidak mempunyai hubung kait antara satu sama lain kecuali kontak rapat, namun perkongsian bilik dan kemudahan asas seperti tandas, surau serta ruang makan oleh ramai individu telah memberi risiko kepada penularan COVID-19 di Parlimen.

“Adalah dimaklumkan bahawa lapan sampel kes Parlimen yang mempunyai nilai kitaran ambang rendah telah dihantar ke IMR (Institut Penyelidikan Perubatan) untuk ujian genomik.

Didapati sebanyak lima daripadanya adalah varian VOC (varian yang membimbangkan) Delta manakala dua sampel tidak berjaya diproses dan satu sampel lagi masih menunggu keputusan.


Polis siasat video tular pelanggaran SOP solat Aidiladha

BUKIT MERTAJAM, 20 Julai – Polis Diraja Malaysia melakukan siasatan lanjut berhubung video tular ratusan individu dipercayai warga asing melanggar prosedur operasi standard (SOP) solat Aidiladha dengan melakukan solat itu di kawasan terbuka dan tepi jalan di Surau Taman Pelangi, Juru di sini hari ini.

Ketua Polis Pulau Pinang, Datuk Mohd Shuhaily Mohd Zain berkata pihaknya juga sedang mengesan semua jemaah terlibat yang dipercayai warga asing dan penduduk di kawasan berkenaan bagi membantu siasatan berhubung kejadian yang tular itu.

“Berdasarkan siasatan awal, pihak surau memaklumkan surau tersebut dibenarkan untuk mengadakan solat Jumaat dan solat sunat Aidiladha dengan kapasiti maksimum seramai 100 orang sahaja namun pagi tadi ia menerima limpahan kehadiran orang ramai yang mahu menunaikan solat itu melebihi jumlah yang dibenarkan untuk SOP solat sunat tersebut.

Ekoran itu pengurusan surau telah mengarahkan mereka yang lain pulang dan menutup pintu pagar surau selepas kapasiti 100 jemaah telah cukup bagi mengelak lebih ramai yang masuk untuk menunaikan solat (sunat Aidiladha) dengan lebih 200 orang dipercayai kebanyakan warga asing bertindak solat di kawasan terbuka dan tepi jalan surau tersebut,” katanya pada sidang akhbar di sini hari ini.

Katanya pengurusan surau kemudiannya meneruskan solat sunat Aidiladha dan tidak bertindak untuk menyuraikan mereka yang solat di luar kerana sedia maklum akan sensitiviti solat malah turut tidak menghubungi polis bagi memaklumkan keadaan itu.

Mohd Shuhaily berkata siasatan juga mendapati kejadian solat beramai-ramai di luar surau itu adalah tindakan spontan namun pihaknya menjalankan siasatan lanjut dan terperinci jika terdapat perancangan awal mereka berkumpul untuk menunaikan solat Aidiladha.

Katanya ratusan individu itu juga bersurai selepas menunaikan solat sunat Aidiladha yang bermula pukul 8.30 pagi hingga 9 pagi dan berdasarkan keterangan awal pihak pengurusan surau, semua mereka menunaikan solat di kawasan terbuka tersebut mematuhi SOP dengan penjarakan fizikal yang ditetapkan.

“Berdasarkan siasatan awal, pasukan polis telah membuat rondaan pematuhan SOP di kawasan surau itu pagi tadi dan 180 buah masjid serta 57 buah surau lain di seluruh negeri, namun tidak dapat mengesan awal insiden tersebut,” katanya.

Katanya orang ramai yang mempunyai maklumat berhubung jemaah-jemaah yang hadir menunaikan solat sunat Aidiladha di kawasan lapang itu boleh menyalurkan kepada pihak polis bagi membantu siasatan kes itu.

Beliau berkata pihaknya menjalankan siasatan kes itu menurut Seksyen 269 Kanun Keseksaan yang merujuk kepada perbuatan cuai yang mungkin merebakkan jangkitan apa-apa penyakit berbahaya kepada nyawa dan Seksyen 270 kanun sama, iaitu perbuatan jahat yang mungkin merebakkan jangkitan apa-apa penyakit yang berbahaya kepada nyawa.

Mohd Shuhaily berkata berdasarkan maklumat, kawasan Taman Pelangi itu didiami lebih 8,000 orang di 23 buah flat di situ dengan 70 peratus penduduknya adalah warga asing yang bekerja di kilang-kilang di situ dan menjadi kebiasaan lebih 300 jemaah solat Jumaat di surau berkenaan.

Katanya setakat ini tiada keperluan untuk pihak pengurusan surau itu dikompaun kerana mereka mematuhi SOP yang ditetapkan malah mengikut arahan Jabatan Agama Islam Negeri Pulau Pinang (JHEAIPP) dengan menunaikan solat itu dalam masa singkat serta jumlah jemaah ditetapkan.

“Bagi pihak Polis Pulau Pinang saya meminta maaf berhubung kejadian itu dan saya mohon kepada semua masjid serta surau di negeri ini untuk mematuhi SOP dan memaklumkan kepada polis jika terdapat pelanggaran (SOP) atau orang ramai berkumpul dengan menghubungi talian 04-2217222,” katanya.


Muhyiddin ucap tahniah atas kemenangan filem DaYAK DI WFC Singapore 2021

KUALA LUMPUR 26 Mac – Perdana Menteri Tan Sri Muhyiddin Yassin mengucapkan tahniah dan berkongsi kegembiraan atas kejayaan filem indie, Belaban Hidup: Infeksi Zombie memenangi kategori Seram dan Sains Fiksyen bagi genre filem cereka di World Film Carnival (WFC) Singapore 2021 minggu lalu (18 Mac).

Dalam ucapan di laman Facebooknya, Muhyiddin berkata kemenangan berkenaan membuktikan negara tidak ketandusan bakat dalam menghasilkan karya seni yang berkualiti antarabangsa selain meneruskan kesinambungan kejayaan filem dan terbitan kreatif tempatan di peringkat antarabangsa.

“Saya yakin filem yang menggabungkan elemen seram dan aksi yang mengetengahkan kisah pahlawan Dayak Sarawak ini secara tidak langsung mampu mempromosi Malaysia, khususnya kepelbagaian etnik, budaya dan bahasa di Sarawak kepada dunia.

“Tahniah kepada pengarah filem kelahiran Sarawak, Ray Lee, saudari Misha Minut dan semua pihak yang terlibat dalam penerbitan serta para pelakon atas kemenangan ini yang tentunya turut mengharumkan nama Malaysia di luar negara,” katanya.

Dalam pada itu Muhyiddin turut berharap agar filem yang dijangka memasuki pawagam pada Ogos depan itu akan mendapat sambutan daripada peminat-peminat filem tempatan.

Filem Belaban Hidup: Infeksi Zombie yang mendapat dana dari Perbadanan Kemajuan Filem Nasional Malaysia, menggabungkan elemen seram dan aksi masyarakat Dayak di Sarawak mengisahkan sekumpulan anak yatim dikurung untuk menjadi bahan uji kaji oleh seorang saintis gila.

Filem berkenaan turut tercalon di International Symbolic Art Film Festival di Rusia dalam dua kategori iaitu Filem Terbaik dan Filem Seram Terbaik yang akan berlangsung pada 27 Mac ini.

Filem berkenaan menampilkan barisan pelakon tempatan seperti Pekin Ibrahim, Altimet, Pablo Amirul, Anna Melissa, Cassidy Panggau dan penyanyi Indonesia, Tegar serta pelakon kelahiran Slovakia, Katrina Grey.


Talian Kasih KPWKM terima panggilan paling tinggi pada April

PUTRAJAYA, 25 Jun  — Talian Kasih Kementerian Pembangunan Wanita, Keluarga dan Masyarakat (KPWKM) menerima panggilan paling tinggi pada April tahun ini, dengan yang tertinggi direkodkan pada 16 April iaitu 3,308 panggilan, kata Menteri Pembangunan Wanita Keluarga dan Masyarakat Datuk Seri Rina Mohd Harun.

Beliau berkata sebahagian besar panggilan pada bulan April itu bertanyakan tentang bakul makanan, berkaitan rasa panik kerana COVID-19 merupakan satu perkara baharu selain kebuntuan tidak dapat menembusi kementerian lain yang ingin dihubungi.

Ketika pelaksanaan PKP dari 18 Mac hingga 23 Jun, Talian Kasih menerima 64,125 panggilan, dengan 90.1 peratus atau 57,770 panggilan berkaitan permohonan bantuan kebajikan, manakala 2,016 panggilan dibuat oleh mereka yang memerlukan perkhidmatan kaunseling, katanya.

“Jumlah panggilan Talian Kasih mula mencatatkan penurunan pada bulan Mei apabila kerajaan mengumumkan pelbagai pakej bantuan COVID-19,” katanya dalam sidang media pada perhimpunan bulanan pertama KPWKM di sini hari ini sejak beliau menerajui kementerian tersebut pada 10 Mac lepas.

Rina berkata KPWKM menjangkakan panggilan ke Talian Kasih meningkat menjelang September apabila moratorium yang ditawarkan ekoran PKP berakhir dan ramai akan berhadapan dengan pelbagai isu kewangan dan ekonomi.

Dalam pada itu, Rina berkata hampir setengah juta atau 433,445 bakul makanan telah diedarkan kepada isi rumah kumpulan sasar antara 18 Mac dan 23 Jun lepas, melibatkan peruntukan RM47 juta.


Harimau Malaya bukan ancaman manusia – PERHILITAN

Susulan kejadian seorang lelaki Orang Asli maut dibaham harimau dalam kejadian di Kampung Sau dekat Pos Bihai, di Gua Musang pada 7 Jan lepas, terdapat persepsi segelintir masyarakat menganggap harimau malaya akan menyerang dan membaham manusia apabila terserempak.

Bagaimanapun, perkara itu dinafikan Pengarah Jabatan Perlindungan Hidupan Liar dan Taman Negara (Perhilitan) Kelantan Mohamad Hafid Rohani yang berkata haiwan ini tidak akan mengancam manusia kerana ia bukanlah sifat sebenar ‘Pak Belang’.

“Malah dari segi pergerakan pula, sang rimba ini bergerak dari satu tempat ke tempat lain dengan jarak 10 hingga 20 kilometer yang mana pergerakannya agak jauh dan luas,” katanya ketika ditemui Bernama, baru-baru ini.

Mohamad Hafid berkata sumber makanan utama harimau malaya adalah hidupan liar di dalam hutan seperti babi hutan, rusa, kijang dan sebagainya, yang jelas membuktikan manusia bukanlah makanan haiwan itu.

“Kebiasaanya harimau malaya ini akan menyerang manusia sekiranya mereka diganggu oleh manusia itu sendiri seperti mengganggu atau memburu harimau atau anaknya, kehilangan habitat dan sumber makanan akibat perubahan guna tanah.

“Bagi saya tidak timbul mengapa harimau ini mahu serang atau baham manusia sesuka hati sekiranya harimau-harimau ini tidak diganggu oleh manusia,” katanya.

Mohamad Hafid berkata sebanyak 63 aduan diterima PERHILITAN Kelantan berhubung harimau sejak 2015 hingga 2021 dan tiada kes kematian manusia akibat dibaham harimau direkodkan dalam tempoh tersebut.

“Antara aduan diterima daripada penduduk seperti terserempak dan bunyi ngauman harimau dan paling tinggi aduan dicatatkan pada 2017 dengan merekodkan 18 aduan, diikuti 2020 (11 aduan) dan tahun lepas, 10 aduan.

“Namun, dalam tempoh ini juga hanya seekor sahaja harimau yang ditangkap iaitu pada tahun lepas di Kampung Badak dekat Pos Bihai, di Gua Musang dan telah diserahkan kepada Pusat Menyelamat Hidupan Liar Kebangsaan di Sungkai, Perak,” katanya.

Sementara itu, Timbalan Ketua Pengarah (Konservasi) Perhilitan Datuk Fakhrul Hatta Musa ketika muncul dalam program bual bicara terbitan sebuah stesen televisyen baru-baru ini berkata sejak dari 2011 hingga 2020 sebanyak 37 kes melibatkan harimau malaya mati akibat aktiviti pemburuan haram.

“Antara rampasan diperolehi melibatkan empat ekor harimau malaya yang mati, empat ekor masih hidup, 355 keping kulit harimau, 42 bahagian badan telah dibungkus, 19 rangka tulang, 213 gigi taring dan 546 kuku haiwan tersebut.

Selain itu, Timbalan Menteri Besar Kelantan Datuk Mohd Amar Nik Abdullah pula tampil menjelaskan dakwaan sesetengah individu mengatakan harimau berkeliaran di penempatan Orang Asli di Gua Musang dua minggu lepas berpunca daripada aktiviti pembalakan adalah tidak benar dan tidak boleh dikaitkan sebagai faktor utama.

“Harimau keluar dari kawasan habitat berkemungkinan disebabkan beberapa faktor lain termasuk usia mamalia itu sendiri yang sudah tua dan Perhilitan sedang menjalankan tugas untuk mengesan hidupan liar ini.

“Setakat ini, juga tiada aktiviti pemburuan haram terhadap Harimau Malaya di Kelantan dilakukan setakat ini kerana operasi rondaan penguatkuasaan dan pengawalan yang dijalankan oleh agensi berkaitan dalam membendung sebarang kegiatan pencerobohan dan aktiviti pemburuan haram haiwan ini,” katanya. – BERNAMA


Paras empangan seluruh negara masih baik- Tuan Ibrahim

KUALA TERENGGANU 14 Mac. – Paras air di empangan seluruh negara ketika ini masih berada pada tahap ‘selesa’, meskipun negara sedang dilanda fenomena cuaca panas, kata Menteri Alam Sekitar dan Air (KASA) Datuk Seri Tuan Ibrahim Tuan Man.

“Berdasarkan ramalan Meteorologi Malaysia pun cuaca panas tahun ini tidak seteruk tahun lepas dan kadar kelembapan ketika ini agak tinggi. Cuma, terdapat isu-isu (gangguan bekalan air) yang berlaku contohnya di Baling, Kedah dan isu tersebut telah pun diatasi kerajaan negeri.

“Kita akui ada tempat-tempat yang mengalami masalah (gangguan bekalan air) dan kita ambil tindakan melalui operator air di negeri-negeri untuk menghantar air (kepada pengguna) melalui lori dan sebagainya,” katanya kepada pemberita selepas merasmikan Majlis Cabutan Kerja Undi di bawah peruntukan KASA, di Wisma Darul Iman di sini, hari ini.

Sementara itu, Tuan Ibrahim berkata Majlis Cabutan Kerja Undi itu melibatkan 103 kerja-kerja bagi projek pemulihan sungai yang akan dilaksanakan dalam tempoh kurang tiga bulan untuk mengurangkan risiko bencana banjir di semua daerah di Terengganu.

Katanya, secara keseluruhannya, kerajaan telah meluluskan peruntukan RM7.5 juta untuk kerja-kerja pemuliharaan sungai di Terengganu pada tahun ini dengan fasa pertama melibatlkan nilai RM4.8 juta yang diundi hari ini.

“Kerja Undi hari ini melibatkan nilai projek di bawah RM100,000 bagi kontraktor kelas G1 bertujuan membantu mereka menjana semula ekonom akibat terjejas dengan penularan pandemik COVID-19,” katanya.


Banjir di Pahang, Terengganu, Kelantan bertambah buruk

KUALA LUMPUR, 6 Jan – Jumlah mangsa banjir di Pahang, Terengganu dan Kelantan terus mencatatkan peningkatan, manakala keadaan banjir di Perak, Selangor dan Johor bertambah baik dengan jumlah mangsa yang ditempatkan di pusat pemindahan sementara semakin berkurangan.

Di PAHANG, situasi banjir bertambah buruk apabila mangsa banjir yang dipindahkan di 241 pusat pemindahan mencatatkan angka 18,976 orang daripada 5,032 keluarga setakat pukul 7.30 pagi ini.

Portal Info Bencana Jabatan Kebajikan Masyarakat (JKM) melaporkan daerah Maran masih mencatatkan jumlah mangsa tertinggi iaitu 4,501 orang diikuti Temerloh (3,020), Lipis (2,551), Raub (2,402), Jerantut (2,329), Kuantan (2,321), Rompin (1,012), Pekan (430) dan Bera (410).

Portal itu turut memaklumkan Sungai Pahang di daerah Bera, Kuantan, Lipis, Jerantut, Temerloh dan Maran sudah melepasi tahap bahaya setakat 7 pagi.

Sementara itu, pemegang konsesi Lebuhraya Pantai Timur Fasa 1 (LPT1) ANIH Berhad dalam kenyataan memaklumkan KM113 dan KM115 ditutup kedua-dua hala susulan kenaikan air.

Laluan di KM84.6 – KM84.7 (antara Persimpangan Lanchang ke Persimpangan Karak), LPT1 hala Kuantan juga masih ditutup kepada lalu lintas, bagaimanapun laluan antara Lanchang menghala Kuala Lumpur telah dibuka pada 9 pagi semalam.

Di TERENGGANU, Ketua Sekretariat Jawatankuasa Pengurusan Bencana Negeri Lt Kol (PA) Che Adam A. Rahman memaklumkan, jumlah mangsa banjir meningkat kepada 267 orang setakat 8 pagi ini berbanding 117 orang pada 3 petang semalam berikutan pembukaan semula dua pusat pemindahan di Dungun yang menempatkan 156 mangsa.

Di KELANTAN, Tanah Merah menjadi jajahan kedua dilanda banjir di Kelantan dengan lapan pusat pemindahan diaktifkan bagi menempatkan 125 mangsa daripada 33 keluarga setakat 8 pagi.

Menurut InfoBencana Jabatan Kebajikan Masyarakat, sebelum ini Gua Musang turut terjejas dengan banjir, namun telah pulih dengan kesemua pusat pemindahan di jajahan itu ditutup semalam.

Sementara itu, menurut infobanjir.water.gov.my setakat 8 pagi, tiga sungai utama di negeri itu merekodkan bacaan melepasi paras bahaya iaitu Sungai Kelantan di Kuala Krai 25.62 meter (m) (bahaya 25.00 m), Sungai Kelantan di Kusial, Tanah Merah 16.11 m (bahaya 16.00 m) dan Sungai Golok di Jenob, Tanah Merah 24.23 m (bahaya 23.50 m).

Di PERAK, sejumlah 520 mangsa banjir daripada 152 keluarga dari tiga daerah masih ditempatkan di pusat pemindahan setakat pukul 7 pagi ini dengan Hilir Perak menempatkan mangsa paling ramai iaitu 484 orang, diikuti Kampar (32), dan Muallim (empat).

Berdasarkan infobanjir.water.gov.my, Sungai Plus di Kampung Lintang, Kuala Kangsar mencecah paras amaran iaitu 54.93 m, manakala Sungai Perak di Kampung Gajah dalam daerah Perak Tengah berada pada paras berjaga-jaga iaitu 6.62 m pagi ini.

Banjir di SELANGOR pula semakin pulih apabila hanya dua pusat pemindahan masih beroperasi dengan menempatkan 68 mangsa daripada 20 keluarga setakat 6 pagi.

Di JOHOR, keadaan banjir mula menunjukkan tanda pulih apabila jumlah mangsa terlibat menurun kepada 3,566 orang daripada 903 keluarga setakat pukul 8 pagi berbanding 4,116 orang daripada 1,036 keluarga pada 8 malam tadi.

Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan berkata di Kota Tinggi yang merupakan daerah terjejas teruk sebelum ini, terdapat 17 pusat pemindahan masih beroperasi bagi menempatkan seramai 2,122 mangsa daripada 533 keluarga.

Di Kluang pula terdapat 919 mangsa daripada 223 keluarga, Mersing (292 mangsa daripada 77 keluarga), Segamat (90 mangsa daripada 24 keluarga), Johor Bahru (72 mangsa daripada 24 keluarga) dan Batu Pahat (71 mangsa daripada 22 keluarga).

Beliau berkata jalan yang masih ditutup kepada semua jenis kenderaan ialah Jalan Mawai Lama di Kota Tinggi; Jalan Haji Suhud di Taman Muhibbah, Johor Bahru; serta kawasan stesen minyak Nitar 2 dan simpang tiga Kahang ke Kluang di Jalan Nitar Utama-Kluang, Mersing.


Penganggur mengaku tidak bersalah muat naik video burukkan imej polis

SEREMBAN 17 Mac. – Seorang penganggur mengaku tidak bersalah di Mahkamah Sesyen, di sini, terhadap pertuduhan memuat naik video yang memburukkan imej anggota Polis Diraja Malaysia (PDRM) di laman profil Facebook, bulan lepas.

Mengikut pertuduhan, Haridas melalui hantaran di aplikasi Facebook menggunakan akaun ‘Defend People’s Rights Group’ didakwa secara sedar memuat naik video berdurasi 32 minit 40 saat bertajuk ‘Salah Laku OCPD dan KBSJD IPD Seremban’, yang mencemarkan serta memburukkan nama baik serta kredibiliti dua anggota polis dengan niat untuk menyakitkan hati orang lain.

Kesalahan itu didakwa dilakukan kira-kira 10.33 pagi di sebuah rumah di Taman Pasir Mas, Rantau di sini pada 2 Februari lalu, mengikut Seksyen 233 (1) (a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama dan jika sabit kesalahan boleh didenda maksimum RM50,000 atau penjara setahun atau kedua-duanya sekali.

Mengikut pertuduhan, tertuduh didakwa dengan sengaja menghalang penjawat awam daripada melakukan tugas dan enggan memberikan kerjasama kepada anggota polis bagi mengelakkan pemeriksaan dibuat di rumahnya.

Pendakwaan terhadapnya dibuat mengikut Seksyen 186 Kanun Keseksaan, yang memperuntukkan hukuman penjara dua tahun atau denda maksimum RM10,000 atau kedua-duanya sekali jika sabit kesalahan.


Perintah pengisytiharan kawasan tempatan jangkitan berbeza dengan Proklamasi Darurat

PUTRAJAYA 30 Julai – Perintah Pencegahan dan Pengawalan Penyakit Berjangkit Pengisytiharan Kawasan Tempatan Jangkitan) (Pelanjutan Kuat Kuasa) (No.2) 2021 (P.U. (A) 313/2021) yang diwartakan pada 21 Julai lepas adalah berbeza dengan Proklamasi Darurat, demikian menurut Kementerian Kesihatan (KKM).

Menerusi kenyataan hari ini, KKM berkata perintah itu dibuat di bawah subseksyen 11(1) Akta Pencegahan dan Pengawalan Penyakit Berjangkit 1988 (Akta 342) yang memberi kuasa kepada Menteri Kesihatan untuk mengisytiharkan mana-mana kawasan sebagai kawasan tempatan jangkitan.

“Perintah itu bertujuan melanjutkan pengisytiharan kawasan tempatan jangkitan yang berkuat kuasa 18 Mac 2020 dan dilanjutkan bagi tempoh 2 Ogos hingga 31 Dis 2021,” menurut kenyataan itu.

Perintah itu juga berkuat kuasa bersama dengan peraturan-peraturan di bawah subseksyen 11(2) untuk membolehkan kerajaan menguatkuasakan antaranya Arahan Ketua Pengarah dan Peraturan-Peraturan mengenai Pelan Pemulihan Negara, kata KKM.

Perintah itu dikuat kuasa bagi tempoh 1 April 2021 hingga 1 Ogos 2021 yang menetapkan semua negeri dan Wilayah Persekutuan sebagai kawasan tempatan jangkitan.

Mengenai Proklamasi Darurat pula, KKM berkata ia dibuat di bawah Perkara 150 Perlembagaan Persekutuan yang membolehkan Yang di-Pertuan Agong mengisytiharkan suatu darurat besar sedang berlaku di seluruh negara mulai 11 Jan 2021 hingga 1 Ogos 2021.

Menurut KKM, sebarang pembatalan Ordinan Darurat yang dibuat ketika darurat tidak menjejaskan penguatkuasaan Akta 342 sedia ada yang dikuatkuasakan bagi mencegah dan mengawal penyakit berjangkit.


Seorang pelajar lelaki lemas, mandi-manda bersama rakan di Tasik Cermin

SHAH ALAM, 14 Jan – Seorang pelajar Sekolah Menengah Sungai Kapar Indah, Klang dekat sini ditemukan lemas ketika mandi bersama enam rakannya di Tasik Cermin, di sini hari ini.

Pengarah Jabatan Bomba dan Penyelamat (JBPM) Selangor Datuk Norazam Khamis berkata susulan itu, seramai 11 anggota termasuk Pasukan Penyelamat Di Air (PPDA) dari Balai Bomba Kota Anggerik, digerakkan ke lokasi kejadian sebaik menerima panggilan kecemasan pada 12.16 tengah hari tadi.

“Setibanya di lokasi kejadian pada jam 12.30 tengah hari, pihaknya memulakan operasi mencari dan menyelamat Muhammad Khairul Hamizan Mustapa, 16, yang disedari hilang oleh salah seorang rakannya,” katanya dalam kenyataan.

Norazam berkata mayat pelajar lelaki itu kemudiannya ditemukan di dasar tasik pada kedalaman lebih 3 meter kira-kira 4.5 meter dari tebing tasik berkenaan pada 2.15 petang.


Malaysia, Indonesia setuju laksana projek pengambilan 10,000 PDI bulan depan

JAKARTA, 24 Jan – Malaysia dan Indonesia bersetuju untuk melaksanakan projek rintis pengambilan 10,000 pekerja Pekhidmat Domestik Indonesia (PDI) dari negara jiran itu seawal bulan depan, kata Menteri Sumber Manusia Datuk Seri M. Saravanan.

Projek rintis itu dijangka bermula seminggu selepas memorandum persefahaman (MoU) berhubung pengambilan dan penempatan PDI ditandatangani pada 7 dan 8 Feb ini di Bali.

“Perjumpaan hari ini saya lihat ada cahaya di hujung terowong…kerajaan Indonesia dan Malaysia berkongsi hasrat yang sama untuk membela nasib pekerja imigran dan melindungi hak-hak mereka.

“Malaysia secara prinsipnya bersetuju untuk memperkenalkan pelbagai langkah untuk membela nasib imigran khususnya tenaga kerja Indonesia,” katanya kepada media setelah mengadakan pertemuan dengan rakan sejawat dari Indonesia, Ida Fauziyah, di sini.

Saravanan menjelaskan projek rintis itu signifikan untuk menilai keberkesanan pelaksanaan MoU yang akan dipantau oleh satu jawatankuasa khas dianggotai wakil kedua-dua negara dan seterusnya menambah baik sebarang kelemahan yang timbul.

Dalam pertemuan kali kedua dengan Ida Fauziyah dalam tempoh dua bulan itu, Saravanan berkata Indonesia turut bersetuju membenarkan kemasukan 10,000 tenaga kerja warga Indonesia untuk sektor perladangan.

Menurut kenyataan media yang dikeluarkan selepas pertemuan, kementerian menjelaskan kebenaran itu merupakan permulaan kepada pengambilan 32,000 pekerja warga asing dalam sektor perladangan secara pengecualian khas sebagaimana keputusan Mesyuarat Jemaah Menteri pada 7 April 2021.

MoU induk (yang bakal ditandatangani) telah dipersetujui kedua-dua negara termasuk isu-isu utama seperti One Maid One House, One Channel System dan gaji PDI.

One Maid One Task akan digantikan dengan cadangan One Maid One Task iaitu satu PDI boleh digajikan bagi isi rumah tidak melebihi enam orang, manakala One Channel System akan dijadikan sebagai saluran tunggal kemasukan PDI ke Malaysia.

Isu berhubung struktur kos pengambilan akan dikaji setiap enam bulan bagi memastikan ia seiring dengan perkembangan semasa mengambil kira antaranya seperti kos penerbangan dan kuarantin.

MoU PDI ditandatangani buat pertama kalinya pada 13 Mei 2006 di Bali dan susulan daripada itu, Protokol Meminda MoU PDI telah ditandatangani pada 31 Mei 2011 di Bandung yang telah tamat pada 30 Mei 2016.- BERNAMA


UTeM cakna nasib pelajar terjejas banjir

AYER KEROH 4 Feb – Prihatin dengan nasib 174 pelajarnya yang terkesan akibat bencana banjir pihak pengurusan Universiti Teknikal Malaysia Melaka (UTeM) tampil menghulurkan bantuan.

“Inisiatif ini dilaksanakan bagi meringankan beban pelajar terkesan akibat banjir di samping memberikan sokongan moral kepada pelajar,” katanya selepas menyerahkan replika cek bantuan kepada pelajar berkenaan.

Hadir sama pada majlis itu Timbalan Naib Canselor (Hal Ehwal Pelajar) UTeM, Datuk Dr. Sabri Mohamad Sharif dan Yang Dipertua Majlis Perwakilan Pelajar UTeM, Muhammad Amri Hakimi Alias.

“Bantuan tidak mengira latar belakang, kaum atau agama. Semoga sumbangan ini dapat memberi harapan dan semangat buat para pelajar meneruskan pembelajaran serta kehidupan,” katanya.

Manakala Yang Dipertua Majlis Perwakilan Pelajar UTeM, Muhammad Amri Hakimi Alias pula berkongsi rasa syukur dan amat berterima kasih di atas sumbangan pihak pengurusan tertinggi UTeM.

“Sumbangan ini dapat meringankan beban ditanggung pelajar yang terkesan banjir. Terima kasih UTeM dan saya amat berbangga dengan pihak Universiti yang terus prihatin, peka dan cakna terhadap isu-isu kebajikan pelajar,” katanya.


Bukit Aman tentukan pertukaran anggota dalam siasatan – Pesuruhjaya Polis Sarawak

KUCHING, 4 Ogos – Polis Sarawak menyerahkan keputusan bagi kajian semula pertukaran sembilan anggota Polis Diraja Malaysia (PDRM) ke Sabah dan Sarawak baru-baru ini kepada Bukit Aman, kata Pesuruhjaya Polis Sarawak Datuk Mohd Azman Ahmad Sapri.

“Kita akan rujuk pada Bukit Aman (bagi mengkaji semula) dan kita biarkan Bukit Aman tentukan (keputusannya). Kita dah maklumkan pada kerajaan negeri dan juga statusnya (masih belum ada anggota melapor diri),” katanya dalam sidang media di Ibu Pejabat Polis Kontinjen (IPK) hari ini.

Semalam Pejabat Setiausaha Kerajaan Sarawak dalam kenyataan berkata keputusan berhubung pertukaran sembilan anggota PDRM dipercayai terlibat dalam kes peras ugut di Gombak baru-baru ini, ke Sabah dan Sarawak akan dikaji semula oleh pucuk pimpinan PDRM.

Dalam pada itu, Azman berkata seramai 358 individu ditahan menerusi Operasi Tapis Khas yang dijalankan 27 hingga 29 Julai lepas, melibatkan kesalahan di bawah Akta Dadah Berbahaya 1952.

Katanya hasil daripada maklumat orang awam, sejumlah 34 pokok ganja dirampas menjadikan ia rampasan ganja terbesar di negeri ini setelah tiga tahun.


MBMB tawar pengurangan kompaun parkir sehingga 80 peratus

AYER KEROH 29 Ogos – Majlis Bandaraya Melaka Bersejarah (MBMB) akan memberikan insentif khas pengurangan kompaun letak kereta sehingga 80 peratus.

MBMB dalam satu kenyataan memaklumkan diskaun itu menyaksikan nilai kompaun yang sepatutnya dikenakan RM100 hanya perlu dibayar RM20 sahaja bersempena hari istimewa itu.

“Pembayaran itu boleh dibuat secara terus di Kaunter MBMB, kiosk dan MyFPXMBMB sahaja. Rebutlah peluang ini untuk menyelesaikan tunggakan kompaun letak kereta anda,” kata kenyataan itu.

Dijangka Fiesta I²CT MBMB 2022 akan dirasmikan Ketua Menteri Datuk Seri Utama Sulaiman Md Ali pada 1 September ini di Dataran Bandaraya MBMB, Ayer Keroh.


Bajet 2022: Kerajaan sedia peruntukan atasi banjir Melaka

KUALA LUMPUR 29 Okt – Kerajaan menyediakan sejumlah RM450 juta kepada kementerian berkaitan bagi melaksanakan pelbagai inisiatif bagi keindahan alam semula jadi dan kepelbagaian biodiversiti negara.

Menteri Kewangan, Tengku Datuk Seri Zafrul Tengku Abdul Aziz berkata inisiatif itu turut merangkumi projek pemuliharaan alam seperti mengatasi banjir di Melaka, selain menangani hakisan pantai di Pantai Merdeka, Kedah.

Selain itu, katanya, peruntukan itu juga akan disalurkan kepada projek pemeliharaan alam seperti Penang Hill Biosphere Reserve dan Tasik Chini Reserve.


400 laman sesawang pedofilia, pornografi kanak-kanak disekat sehingga Ogos

KUALA LUMPUR, 5 Oktober – Sebanyak 400 laman sesawang berkaitan pedofilia dan pornografi kanak-kanak telah disekat Suruhanjaya Komunikasi dan Multimedia (MCMC) setakat Ogos lepas, Dewan Rakyat diberitahu hari ini.

Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata tindakan itu hasil kerjasama kementerian berkenaan dengan Polis Diraja Malaysia (PDRM) dan MCMC.

“Kementerian bekerjasama untuk mengukuhkan dan memperkasakan (penguatkuasaan) iaitu dengan kerjasama rapat PDRM khususnya Bahagian Siasatan Jenayah Seksual, Wanita dan Kanak-kanak (D11) terutama berkaitan dengan siber,” katanya pada sesi soal jawab hari ini.

Beliau menjawab soalan tambahan Datuk Seri Dr Shamsul Anuar Nasarah (BN-Lenggong) berhubung usaha kementerian bagi mengatasi masalah eksploitasi seksual kanak-kanak di alam maya disebabkan lambakan pelbagai aplikasi tidak bermoral dalam talian.

Siti Zailah berkata kementerian mengambil pendekatan melaksanakan program advokasi, pencegahan, intervensi dan perkhidmatan sokongan sosial bagi mencegah jenayah seksual dalam talian terhadap kanak-kanak.

Beliau berkata ia termasuk melaksanakan Program Jelajah Kasih Kanak-Kanak Prihatin Rakyat yang melibatkan kanak-kanak seluruh negara serta memperkasakan peranan Majlis Perwakilan Kanak-Kanak (MPKK) untuk mempromosi dan menyampaikan maklumat berkaitan Kempen Membanteras Jenayah Seksual Dalam Talian Terhadap Kanak-Kanak kepada komuniti setempat.

Selain itu, katanya kementerian juga telah bekerjasama dengan jabatan-jabatan kerajaan, pertubuhan bukan kerajaan, ahli akademik dan aktivitis sosial untuk membangunkan Pelan Tindakan Perlindungan Kanak-Kanak Dalam Dunia Siber (PTCOP).


Polis Perak rampas dadah bernilai RM5.5 juta, tahan empat suspek

IPOH, 4 April – Polis menahan empat individu termasuk tiga wanita warga Vietnam serta merampas pelbagai jenis dadah bernilai RM5.5 juta dalam dua serbuan berasingan di Pantai Remis dekat Manjung, Sabtu lepas.

Ketua Polis Perak Datuk Seri Mohd Yusri Hasan Basri berkata, kesemua suspek berusia lingkungan 32 hingga 39 tahun itu ditahan sepasukan pegawai dan anggota dari Jabatan Siasatan Jenayah Narkotik Ibu Pejabat Polis Kontinjen (IPK) Perak di sebuah rumah sewa pada 7 pagi.

“Hasil pemeriksaan ke atas rumah yang dipercayai tempat pemprosesan dan pembungkusan dadah itu menemukan 245 biji pil ekstasi seberat 100 gram serta serbuk dadah jenis sama dengan anggaran seberat 1.27 gram dan kesemuanya bernilai RM95,043.

“Polis turut merampas bahan-bahan kimia dan peralatan digunakan untuk memproses dan membungkus dadah,” katanya pada sidang media di pekarangan IPK Perak di sini hari ini.

Beliau berkata susulan daripada penahanan kesemua suspek tersebut, pihaknya melakukan serbuan di sebuah rumah yang turut digunakan sebagai tempat pemprosesan dan pembungkusan dadah di Panchor, Pantai Remis pada 3.30 petang hari sama.

Mohd Yusri berkata hasil pemeriksaan di rumah kedua milik suspek seorang lelaki tempatan itu menemukan 11, 838 biji pil ekstasi seberat 5.59 kilogram (kg), serbuk dadah ekstasi seberat 38.3 kg, cecair dadah jenis ekstasi dengan anggaran 31.3 kg.

“Polis turut menemukan daun-daun kering disyaki dadah jenis ganja seberat 2kg, ketulan kristal disyaki dadah jenis methamphetamine seberat 844 gram serta dadah jenis heroin dengan anggaran berat 162 gram dan kesemua dadah itu dianggarkan berjumlah RM5.4 juta,” katanya .

Pihaknya turut menyita tiga buah kenderaan iaitu Ford Mustang, Toyota Alphard serta Mitsubishi Triton serta seutas rantai dan sebentuk cincin dengan nilai dianggarkan RM763,693.

Mohd Yusri berkata hasil ujian air kencing mendapati kesemua suspek positif dadah jenis amphethamine dan semakan rekod jenayah mendapati suspek lelaki tersebut mempunyai sembilan rekod kesalahan lampau berkaitan kes jenayah.

“Sindiket dipercayai bergiat aktif sejak awal tahun lepas dan dadah yang dirampas boleh digunakan dengan anggaran seramai 258,214 orang penagih di sekitar negeri ini,” katanya menambah kesemua suspek direman selama seminggu bermula 2 April bagi membantu siasatan di bawah Seksyen 39B Akta Dadah Berbahaya 1952.


Bomba selamatkan lapan pekerja pasar raya terperangkap di rumah kedai

KOTA TINGGI, 3 Mac – Seramai lapan pekerja sebuah pasar raya yang terperangkap di sebuah rumah kedai susulan paras air banjir meningkat sehingga 1.5 meter di bandar Kota Tinggi, berjaya diselamatkan Jabatan Bomba dan Penyelamat Johor, hari ini.

Kesemua wanita yang menyewa di atas premis pasar raya itu diselamatkan sepasukan pegawai dan anggota Balai Bomba dan Penyelamat Kota Tinggi, yang diketuai Ketua Zon 2 Johor Timbalan Penguasa Bomba II Tahrin Saat pada 11 pagi tadi.

Salah seorang mangsa Roziana Zaharuddin, 31, berkata mereka berada di rumah itu sejak tiga hari lepas, sebelum meminta bantuan bomba pagi tadi selepas sungai melimpah dan air semakin meningkat dengan kesemua jalan masuk ke bandar, tidak boleh dilalui kenderaan ringan.

“Selalunya banjir tidak sehingga ke kawasan premis pasar raya kami, tetapi pagi ini lihat air sudah naik dan menuju ke premis sebab sungai melimpah.

“Jadi kami semua ambil keputusan membuat panggilan kecemasan untuk keluar segera dari kawasan ini,” katanya ketika ditemui di sini hari ini.

Roziana yang merupakan penyelia pasar raya itu berkata mereka juga sempat memindahkan barang-barang di dalam pasar raya itu ke tempat tinggi, bagi mengelakkan daripada ditenggelami banjir.

Seorang lagi mangsa Fatin Anisah Che Anaf, 19, berkata meskipun tiga hari sudah berada dalam rumah, bekalan makanan dan minuman mereka mencukupi.

“Makanan semua ada seperti mi segera dan biskut, tetapi apabila air semakin naik kami mula takut dan semua ambil keputusan keluar dari kawasan itu,” katanya.

Sementara itu, Tahrin menasihati orang ramai supaya mendengar arahan daripada pihak berkuasa untuk berpindah, bagi mengelakkan daripada kejadian tidak diingini berlaku.

“Paras air meningkat tetapi secara perlahan-lahan, namun dikhuatiri akan terus naik jika hujan berterusan dan air pasang. Orang ramai juga dinasihatkan elak main air banjir kerana dikhuatiri dibawa arus deras dan sebagainya,” katanya.

Terdahulu, menerusi tinjauan Bernama mendapati hampir 90 peratus premis perniagaan di bandar itu ditutup dengan paras air Sungai Johor di Jambatan Kota Tinggi yang melimpah ke bandar dilihat semakin meningkat.


Mangsa kedua Lata Hammer ditemukan

KUANTAN, 30 Mac – Lelaki yang didakwa hilang semasa mandi di kawasan air terjun Lata Hammer, Bentong pada Ahad lepas, ditemukan lemas hari ini.

Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Haneef Abdul Hafidz, 22, dari Taman Selaseh Jaya, Batu Caves, Selangor dijumpai pada 10 pagi tadi.

“Mangsa ditemukan kira-kira 100 meter dari lokasi terakhir dia dilihat dan diserahkan kepada polis untuk tindakan selanjutnya,” katanya menerusi kenyataan di sini hari ini.

Mayat seorang lagi mangsa Hairul Zaman Abdul Jalil, 22, dari Kampung Changkat di Gombak, Kuala Lumpur bagaimanapun dapat ditemukan pada pukul 8.16 malam pada hari kejadian.


Kerajaan tetap harga borong, runcit dua vaksin

PUTRAJAYA 13 Jan – Harga borong dan harga runcit maksimum bagi dua produk vaksin COVID-19 telah ditetapkan kerajaan berkuatkuasa 15 Jan ini.

Menteri Kesihatan Khairy Jamaluddin berkata, harga bagi vaksin jenama CoronaVac keluaran Sinovac dan Covilo keluaran Sinopharm itu diletakkan di bawah Akta Kawalan Harga dan Antipencatutan 2011.

Katanya, harga maksimum bagi CoronaVac keluaran Sinovac ialah RM62 bagi harga borong dan RM77 bagi harga runcit, manakala Covilo keluaran Sinopharm bernilai RM49 bagi harga borong dan RM61 bagi harga runcit.

“Senarai dan harga vaksin COVID-19 akan dikaji dan ditambahbaik atau digugurkan berdasarkan penilaian situasi pasaran dan keperluan semasa,” katanya dalam satu kenyataan hari ini.

Ujarnya, setiap fasiliti kesihatan swasta yang mendapat kelulusan kerajaan menawarkan ‘private-purchase vaccination’ diwajibkan mempamerkan harga jualan vaksin COVID-19 untuk rujukan orang ramai dalam meningkatkan ketelusan maklumat harga vaksin.

“Bagi kesalahan menjual melebihi harga maksimum, individu boleh didenda mahkamah sehingga RM100,000 atau dipenjarakan tidak melebihi tiga tahun atau kedua-duanya atau dikompaun sehingga RM50,000.

“Kerajaan menyediakan medium penyaluran aduan bagi memudahkan rakyat mengemukakan aduan berkaitan harga. Jika didapati ada individu atau syarikat yang tidak patuhi undang-undang dengan harga maksimum ini, pengguna boleh salurkan aduan melalui Sistem Pengurusan Aduan Awam (SISPAA) KKM,” katanya.


Polis tahan enam lelaki, rampas syabu bernilai RM3.087 juta

GEORGE TOWN 22 Sept – Polis menahan enam lelaki dan merampas 107.5 kilogram (kg) syabu bernilai RM3.87 juta yang cuba diseludup ke luar negara dalam serbuan di jeti pendaratan ikan Sungai Acheh, di Daerah Barat Daya di sini Isnin lalu.

Ketua Polis Pulau Pinang Datuk Mohd Shuhaily Mohd Zain berkata, bertindak hasil maklumat dan risikan yang dijalankan sejak seminggu lalu, polis menyerbu jeti itu pada 2.30 petang dan terdapat lima lelaki termasuk tiga warga asing berada di situ, dipercayai sedang bersiap sedia untuk menghantar bekalan dadah ke negara jiran.

“Pemeriksaan dalam sebuah bot yang berada di jeti itu, polis menemui 100 bungkus dadah yang dibungkus dalam bungkusan teh cina dan dipercayai semua 107.5 kg syabu tersebut untuk dibawa ke luar negara iaitu negara jiran kerana pasaran (syabu) lebih mahal di sana.

“Semua dadah yang dirampas itu bernilai RM3.87 juta dan polis kemudiannya menyerbu sebuah rumah di Bukit Tambun, Jawi dekat sini dan menahan seorang lagi lelaki iaitu warga tempatan yang merupakan ahli sindiket tersebut,” katanya pada sidang akhbar di sini hari ini.

Katanya siasatan mendapati enam lelaki yang ditahan itu berusia antara 30 hingga 55 tahun dan mereka berperanan untuk menghantar bekalan dadah tersebut ke luar negara dengan menggunakan jalan laut bagi mengelak dikesan pihak berkuasa.

Mohd Shuhaily berkata, siasatan juga mendapati sindiket itu bergerak aktif sejak awal bulan September dan dipercayai mendapatkan bekalan dadah daripada rangkaian mereka termasuk di luar negara.

Katanya polis tidak menolak kemungkinan sindiket itu turut mengedar dadah di negara ini dan siasatan lanjut masih dijalankan termasuk mengesan saki baki ahli sindiket terbabit yang dipercayai masih berada di sekitar Pulau Pinang.

“Enam lelaki termasuk tiga warga asing itu bekerja sebagai buruh dan semua mereka negatif dadah. Mereka kini direman selama tujuh hari bagi membantu siasatan menurut Seksyen 39B Akta Dadah Berbahaya 1952,” katanya semua dadah dirampas boleh digunakan oleh 537,500 penagih.

Beliau berkata polis turut menyita wang tunai RM1,000, dua kereta dan dua motosikal yang kesemuanya bernilai RM17,800 daripada tiga lelaki tempatan terbabit.


Sokongan antarabangsa dalam usaha perangi COVID-19 bukti kekuatan Malaysia – Hishammuddin

KUALA LUMPUR 30 Julai – Pengiktirafan dan sokongan sekutu antarabangsa yang diterima negara dalam usaha memerangi pandemik COVID-19 membuktikan kekuatan Malaysia, kata Menteri Kanan Luar Negeri (Kluster Keselamatan) Datuk Seri Hishammuddin Tun Hussein.

Beliau berkata penghormatan kepada Malaysia dan kekuatan negara dalam hubungan dua hala serta pelbagai hala masih berada di landasan yang amat kukuh.

“Jika kita adalah sebuah negara yang gagal dan jika apa yang telah kita rancangkan tidak masuk akal, saya rasa kita tidak akan diberikan pengiktirafan serta penghormatan yang kita terima sejak beberapa bulan lepas,” katanya dalam sidang akhbar hari ini.

Hishammuddin berkata, demikian selepas majlis penyerahan bekalan perubatan sumbangan Kerajaan Arab Saudi melalui Pusat Bantuan dan Kemanusiaan Raja Salman (KSRelief) bagi membantu Malaysia memerangi pandemik COVID-19 yang berlangsung di Institut Kajian Strategik dan Antarabangsa (ISIS) di sini.

Turut hadir Menteri Sains, Teknologi dan Inovasi Khairy Jamaluddin, Menteri Kesihatan Datuk Seri Dr Adham Baba, Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof dan Duta Besar Arab Saudi ke Malaysia Datuk Dr Mahmoud Hussien Saeed Qattan.

Hishammuddin berkata, Malaysia telah menerima sumbangan pelbagai jenis vaksin COVID-19 termasuk sejuta dos vaksin Pfizer-BioNTech dari Amerika Syarikat, sejuta dos vaksin AstraZeneca dari Jepun dan 500,000 dos vaksin Sinovac dari China.

“Saya boleh umumkan hari ini bahawa vaksin dari United Kingdom akan tiba pada Selasa iaitu sebanyak 415,000 dos (jenis AstraZeneca),” katanya.

Beliau berkata Arab Saudi akan turut menyumbang sejuta dos vaksin COVID-19 jenis AstraZeneca dan penghantarannya akan dibincangkan bersama oleh Kementerian Sains, Teknologi dan Inovasi dengan KSRelief.

“Matlamat kita ialah untuk mendapatkan vaksin itu secepat mungkin daripada pembekal. Arab Saudi telah cukup bermurah hati menyumbangkan vaksin itu tetapi kita sedang berusaha untuk mendapatkan maklumat daripada pembekal vaksin mana yang akan dihantar kepada kita secepat mungkin,” katanya.

Bekalan perubatan yang diserahkan oleh Kerajaan Arab Saudi hari ini termasuk 100 unit ventilator, 150 unit ventilator mudah alih, 319 unit pemekat oksigen, 30 unit alat bantuan pernafasan dan 150 katil perubatan elektrik.

Barangan lain ialah seperti tiga juta keping pelitup muka perubatan, sejuta keping pelitup muka N95, setengah juta sarung tangan perubatan, 180 unit oksimeter nadi, 50 unit pam infusi intravena, 50 unit pam solusi intravena, tujuh defibrilator dan 10,000 helai gaun perlindungan.

Beliau turut menzahirkan penghargaan dan ucapan terima kasih Malaysia yang tidak terhingga kepada Arab Saudi kerana berusaha memastikan sumbangan itu tiba ke negara ini hanya beberapa hari selepas Penjaga Dua Masjid Suci Raja Salman Abdulaziz Al Saud menitahkan KSRelief agar menghulurkan bantuan segera kepada Malaysia dalam menangani pandemik COVID-19.


Shazwan Andik, Fadhli Shas perkasa Melaka United

KELAB Bolasepak Melaka United (MUFC) mengumumkan kehadiran dua pemain tempatan baharu, Mohamad Fadhli Shas dan Muhammad Syazwan Andik yang akan menyarung jersi skuad Hang Tuah musim 2022.

Fadhli Shas, 31 yang juga pemain pertahanan tengah adalah antara tonggak utama Skuad Harimau Muda A dari 2009 hingga 2014 sebelum menyertai JDT pada 2014 dan JDT 2 musim lalu selain telah membuat lebih 50 penampilan buat skuad kebangsaan.

Sementara Syazwan Andik, pemain sayap berusia 25 tahun ini yang juga produk Harimau Muda B telah membuat sebanyak 18 penampilan bersama skuad kebangsaan, boleh beraksi di posisi sayap kiri dan pernah bersama pasukan Kuala Lumpur pada 2018 sebelum kembali ke JDT setahun selepas itu dan musim lalu beraksi buat JDT II.

“Semoga dengan kehadiran kedua-dua pemain ini dapat dimanfaatkan bagi menguatkan cabaran Melaka United musim ini. Semoga berjaya Fadhli dan Syazwan bersama Skuad Hang Tuah,” kata kenyataan yang dimuat naik MUFC, hari ini.


Teliti semula etnik Rohingya terbabit dalam aktiviti perniagaan – Shadan

SERI NEGERI 1 Februari – Datuk Bandar Majlis Bandaraya Melaka Bersejarah (MBMB) Datuk Shadan Othman akan meneliti isu aktiviti perniagaan membabitkan etnik Rohingya dilaporkan di Kampung Semabok, mengikut undang-undang ditetapkan.

“Tentang isu perkampungan Rohingya saya belum teliti sepenuhnya, tetapi difahamkan mereka ini menetap di kawasan Semabok dan iaitu di kawasan kampung.

“Saya cuba perincikan juga isu-isu yang saya dengar dan baca ini, saya dapati etnik Rohingya ini aktif berniaga dan bekerja di kawasan itu.

“Jadi kita akan ikut undang-undang kecil seperti undang-undang kecil perniagaan dan sebagainya. Sekiranya tidak boleh berniaga kita tidak akan izinkan,” katanya.

Beliau berkata demikian pada sidang media selepas melafaz sumpah sebagai Datuk Bandar MBMB yang baharu berkuatkuasa hari ini di hadapan Ketua Menteri, Datuk Seri Utama Sulaiman Md Ali di Bilik Majlis Mesyuarat Kerajaan Negeri (MMKN) di Seri Negeri, di sini.

Mantan Yang Dipertua Majlis Perbandaran Hang Tuah Jaya (MPHTJ) itu berkata, tiga isu yang disebut Ketua Menteri ketika berucap pada majlis itu juga akan diberikan perhatian.

“Insya-Allah kita akan perincikan satu persatu nanti, isu-isu tertangguh juga kita akan perincikan semula. Apa yang pastinya hasrat Kerajaan Negeri kita perlu ikut dan cuba selesaikan,” katanya.


Edar dadah: Peniaga alat ganti kenderaan terlepas hukuman gantung

KOTA BHARU, 11 September – Seorang peniaga alat ganti kenderaan terlepas hukuman gantung apabila Mahkamah Tinggi di sini, hari ini melepas dan membebaskannya daripada pertuduhan mengedar 342.3 gram methamphetamine empat tahun lepas.

Pesuruhjaya Kehakiman Datuk Mohamad Abazafree Mohd Abbas membuat keputusan itu selepas pihak pendakwaan gagal membuktikan kes prima facie terhadap tertuduh Wan Muhammad Azlan Wan Mahamod, 34.

Mohamad Abazafree dalam penghakimannya berkata mahkamah mendapati pihak pembelaan berjaya menimbulkan keraguan munasabah menerusi isu berkaitan akses bilik tertuduh, kehadiran orang lain di kediaman tertuduh dan kewujudan sebuah kereta jenis Proton Satria di lokasi serbuan milik orang lain.

“Tertuduh telah membuat pembelaan dengan keterangan bersumpah. Dalam keterangannya dari peringkat awal pendakwaan, seorang lelaki bernama Mohd Harif Mohd Azmi telah datang tidur di bilik tertuduh sebelum kediaman itu diserbu polis,” katanya.

Wan Muhammad Azlan didakwa mengikut Seksyen 39B (1)(a) Akta Dadah Berbahaya 1952 (Akta 234) dan boleh dihukum di bawah Seksyen 39B (2) akta sama yang memperuntukkan hukuman mati atau penjara seumur hidup. Jika tidak dijatuhi hukuman mati, hendaklah dikenakan sebatan tidak kurang 15 kali.

Dia dituduh melakukan kesalahan itu di dalam bilik di sebuah rumah di Kampung Kepas, Jalan Banggol Jering, Pasir Mas lebih kurang 4.10 pagi pada 2 Sept 2018.


Nilai eksport minyak sawit, produk sawit dijangka melebihi RM70 bilion

KUALA LUMPUR, 5 Jan – Jumlah nilai eksport produk sawit dan minyak sawit Malaysia bagi 2020 dijangka melebihi RM70 bilion berbanding RM67.5 bilion pada 2019.

Menteri Perusahaan Perladangan dan Komoditi Datuk Dr Mohd Khairuddin Aman Razali berkata ia merupakan pencapaian yang amat bermakna bagi sektor itu dengan mengambil kira pelbagai cabaran yang dihadapi sepanjang tahun berkenaan.

Menurutnya, prestasi sektor itu bukan sahaja memanfaatkan negara melalui pendapatan eksport yang tinggi, malah turut memberi kebaikan kepada para pekebun kecil.

“Saya mesti mengucapkan tahniah kepada pengeluar minyak sawit khususnya pekebun kecil berikutan ketabahan dan daya tahan mereka dalam mempertahankan industri ini di sebalik unjuran yang suram.

“Menyedari kepentingan industri ini, kerajaan telah mempercepatkan pelaksanaan dasar untuk menangani isu-isu yang mungkin memberi impak kepada pembangunan industri yang penting ini,” katanya ketika menyampaikan ucaptama pada Pameran Perdagangan Minyak Sawit Malaysia dan Seminar Digital 2021 (POTS Digital 2021).

Program empat hari bermula hari ini yang diadakan secara maya itu dianjurkan Majlis Minyak Sawit Malaysia (MPOC), bertemakan “Minyak Sawit Malaysia – Melangkah Ke Hadapan Dalam Norma Baharu.”

Mohd Khairuddin berkata 2020 dimulakan dengan sentimen yang optimis, namun impak dan sejauh mana berlakunya pandemik global ini sama sekali tidak dijangka, menyebabkan hampir semua aktiviti sosio-ekonomi terhenti di seluruh dunia.

Bagi mengelakkan gangguan permintaan terhadap minyak sawit, kerajaan telah memperkenalkan pelbagai insentif seperti penangguhan duti eksport minyak sawit mentah (MSM) sejak Jun 2020 yang membantu meningkatkan eksport minyak sawit mulai Jun dan tempoh berikutnya.

Beliau berkata, kementerian itu dan agensinya seperti MPOC dan Lembaga Minyak Sawit Malaysia (MPOB) akan memastikan Malaysia – pengeluar kedua terbesar minyak sawit dunia — mengekalkan kedudukannya di pasaran eksport utama dan pada masa yang sama, meneroka peluang baharu.

Minyak sawit menyumbang 30 peratus daripada pengeluaran minyak dan lelemak global serta berperanan penting dalam memenuhi permintaan dan keperluan pasaran berkenaan.

Beliau turut menegaskan bahawa Malaysia juga amat menitikberatkan kepentingan alam sekitar dan menyelar kritikan tidak berasas membabitkan komoditi tersebut yang turut menjejaskan mata pencarian kalangan peladang dan pekebun kecil.

“Dakwaan kononnya penanaman sawit menyebabkan kemusnahan hutan hujan dunia yang amat berharga serta kepupusan hidupan liar sepenuhnya adalah tidak benar kerana Malaysia mempunyai lebih 60 undang-undang dan peraturan meliputi aspek perlindungan hidupan liar dan alam sekitar, kesihatan, keselamatan dan kebajikan pekerja serta kawalan pencemaran.

“Sepanjang pembangunan negara, kita sentiasa memastikan alam sekitar diberi keutamaan seperti yang dipaparkan menerusi komitmen kita untuk mengekalkan 55 peratus daripada jumlah tanah yang ada sebagai hutan,” katanya.

Mengenai POTS Digital 2021, beliau berkata program itu tidak hanya mengetengahkan isu berkaitan pasaran, tetapi turut menyentuh soal pembangunan hijau dan mampan, kebimbangan mengenai kesihatan serta pandangan daripada kalangan pemimpin industri global.

Acara secara digital itu akan menyaksikan pembentangan 27 kertas kerja meliputi topik-topik industri minyak sawit seperti cabaran pasaran, pembangunan dan kemampanan, aplikasi inovatif dalam industri, aspek pemakanan dan pemakanan serta kemas kini pasaran dan unjuran harga.- BERNAMA


Status kawalan kanabis kekal

KUALA LUMPUR 19 Feb. – Perdana Menteri Tan Sri Muhyiddin Yassin menegaskan kerajaan tidak akan mengubah status kawalan kanabis dan semua bahan dadah berkaitan seperti yang tertakluk di bawah penguatkuasaan Akta Dadah Berbahaya 1952.

Katanya ia kerana bahan itu jelas banyak memberi kemudaratan kepada masyarakat walaupun baru-baru ini, Persidangan Semula Sesi Ke-63 Suruhanjaya Dadah Narkotik yang diadakan di Vienna telah bersetuju untuk menggugurkan kanabis dan resin kanabis daripada Jadual IV Konvensyen Tunggal Mengenai Dadah Narkotik 1961.

“Perancangan yang bersifat inklusif dan holistik ini bertujuan menggembleng usaha di antara sektor awam, sektor swasta dan pertubuhan masyarakat sivil ke arah pembangunan masyarakat yang bebas dadah,” katanya sempena Hari Antidadah Kebangsaan 2021, malam tadi.

Dalam pada itu, Muhyiddin berkata antara objektif utama Dadah Terkawal 2025 ialah membersihkan 155 Kawasan Berisiko Tinggi (KBT) seluruh negara, meluaskan liputan rawatan bagi meningkatkan kadar pemulihan penagih dadah, memperkasa penglibatan komuniti selain menggerakkan agensi berkaitan serta pertubuhan bukan kerajaan (NGO) secara bersepadu dalam menangani isu berkenaan dadah.

Katanya, sebelum ini pelbagai sasaran ditetapkan seperti Sifar Dadah dan Malaysia Bebas Dadah 2015 dalam usaha menangani penyalahgunaan dadah yang terus menjadi musuh nombor satu negara sejak tahun 1983.

“Kerajaan juga komited untuk terus membasmi masalah dadah di negara kita supaya ia terkawal dan dapat dibendung secara terancang. Isu penyalahgunaan dadah merupakan isu global yang kompleks dan sukar untuk dibendung sepenuhnya berikutan perubahan trend dan kemunculan jenis dadah baharu di pasaran global,” katanya.

Selain usaha kerajaan, Muhyiddin merayu semua rakyat turut menanamkan azam untuk memainkan peranan melalui program ambil peduli dan sokongan sosial oleh pemimpin komuniti bagi mewujudkan persekitaran kejiranan selamat dan bebas kegiatan penyalahgunaan dadah.

Katanya, program belia juga perlu diatur dengan penekanan kepada aspek pembangunan sahsiah dan jati diri, justeru, semua institusi pendidikan dan keagamaan menjadi pengantara terbaik dan berkesan untuk mendidik dan memberi kesedaran tentang bahaya ketagihan dadah.

Perdana Menteri turut mengajak semua pihak agar dapat menyumbang dalam aktiviti kesukarelawanan di bawah Skuad Antidadah yang bertindak sebagai ejen perubahan dalam komuniti.

“Sebagai contoh, sekiranya mana-mana individu ataupun ahli keluarga didapati terlibat dengan penyalahgunaan dadah, ikhtiar perlu dilakukan untuk mereka hadir ke Pusat Pemulihan Penagihan Narkotik (PUSPEN) Sungai Besi untuk mendapatkan rawatan yang sewajarnya secara percuma.

“Sokongan keluarga, rakan-rakan dan masyarakat setempat adalah amat penting. Ia adalah sebahagian kejayaan proses rawatan dan pemulihan mereka yang terlibat dalam penyalahgunaan dadah,” katanya.

Beliau turut berharap Hari Antidadah Kebangsaan tahun ini yang bertemakan ‘Lebih Baik Cegah’ memberi mesej yang jelas bahawa masalah penyalahgunaan dadah boleh dicegah lebih awal dengan kerjasama semua pihak.

“Marilah kita bersama-sama berganding bahu dan memperkukuhkan tekad dan azam dalam usaha untuk melahirkan masyarakat yang sifar dadah agar kemakmuran dan kesejahteraan rakyat dapat dikecapi bersama,” katanya.


Teater peranakan warna budaya dan warisan

AYER KEROH 31 Oktober – Teater Peranakan Pukol Anak Sinday Menantu dianggap sebagai pementasan ‘magis’ etnik peranakan kerana merangkumi pelbagai budaya dan warisan.

Presiden Persatuan Pelancongan Negeri Melaka, Madelina Kuah berkata, teater perdana yang julung kali dianjurkan itu merupakan salah satu strategi untuk menarik lebih ramai pelawat menerusi pelancongan budaya di Negeri Melaka.

Katanya, teater itu merupakan acara kemuncak sempena sambutan Festival Kemegahan Budaya Baba Nyonya yang berlangsung selama tiga hari dari 28 hingga 30 Oktober lalu.

“Pementasan teater peranakan ini sebenarnya penutup tirai bagi festival yang berlangsung tiga hari dengan tema ‘warisan seni budaya Baba Nyonya Melaka’ mengetengahkan pelbagai aktiviti berteraskan seni budaya dan warisan.

“Wayang peranakan ini menjadi wadah dalam menghimpunkan bakat terdiri daripada anak-anak tempatan di Negeri Melaka dengan sebahagiannya memang berjiwa peranakan seperti Baba Nyonya dan Portugis,” katanya.

Jelasnya dengan lima babak penting, teater peranakan ini mengisahkan hubungan dua keluarga yang pada mulanya rapat, namun mula menjadi dingin apabila timbul salah faham antara mereka.

“Perkara ini berlarutan apabila kedua-dua keluarga mendapati anak-anak mereka yang belajar di luar negara telah pulang untuk kembali berkhidmat di tanahair, berjumpa dan secara kebetulan jatuh cinta.

“Pelbagai konflik selain insiden berlaku menyebabkan akhirnya kedua-dua keluarga kembali bersatu dan aman apabila jiran-jiran terdekat sama-sama berusaha kembali menyatukan mereka.

“Pertembungan generasi baharu dan lama dalam teater semi muzikal ini turut disulami lagu-lagu peranakan yang dimainkan secara langsung oleh pemuzik kombinasi peranakan Keluarga Malaysia Melaka serta para artis budaya Kumpulan Kesenian Jabatan Kebudayaan dan Kesenian Negara (JKKN) Melaka,” katanya.


Gabungan GPS+PN+BN+GRS bentuk Kerajaan Persekutuan – Abang Johari

KUCHING, 20 November – Gabungan Parti Sarawak (GPS) hari ini bersetuju untuk membentuk gabungan bersama Perikatan Nasional (PN), Barisan Nasional (BN) dan Gabungan Rakyat Sabah (GRS) bagi membentuk kerajaan Persekutuan.

Mengumumkan perkara itu hari ini, Pengerusinya Tan Sri Abang Johari Tun Openg berkata GPS juga memilih Pengerusi PN Tan Sri Muhyiddin Yassin sebagai calon Perdana Menteri.

“Fokus dan tanggungjawab utama kita sekarang haruslah kepada kestabilan negara dan kesejahteraan rakyat,” katanya dalam sidang media di ibu pejabat Parti Pesaka Bumiputera Bersatu (PBB) di sini.

Abang Johari, yang juga Premier Sarawak, berkata GPS membuat keputusan itu memandangkan dunia dijangka berhadapan dengan cabaran krisis ekonomi lebih genting pada 2023.

“Demi untuk memastikan kesejahteraan rakyat terjamin dan ekonomi negara kita terpelihara maka sebuah kerajaan yang stabil dan kuat haruslah dibentuk dengan kadar yang segera,” katanya.

Beliau berkata asas GPS untuk membentuk kerajaan gabungan itu adalah untuk menegakkan keluhuran perlembagaan Persekutuan dan Sarawak, Perjanjian Malaysia 1963 serta Laporan Jawatankuasa Antara Kerajaan.

Ditanya sama ada persetujuan itu turut melibatkan pelantikan seorang Ahli Parlimen GPS sebagai Timbalan Perdana Menteri, beliau berkata: “Itu perkara kemudian. Perkara rakyat lebih penting. Bukannya kita sibuk hendak jadi Timbalan Perdana Menteri.”


Hospital Cyberjaya dioperasikan sepenuhnya sebagai hospital awam

PUTRAJAYA, 11 Okt – Hospital Cyberjaya akan dioperasikan sepenuhnya sebagai hospital awam di bawah Kementerian Kesihatan (KKM), dengan sebuah klinik kesihatan baharu turut dibuka di hospital itu bagi menampung keperluan perkhidmatan kesihatan.

Menteri Kesihatan Khairy Jamaluddin dalam satu kenyataan hari ini berkata pengoperasian Hospital Cyberjaya sebagai Hospital Pakar Major dipersetujui Mesyuarat Jemaah Menteri pada Jumaat lepas, dan akan dilaksanakan secara berfasa bermula 11 Nov depan, dengan menawarkan 14 bidang kepakaran serta perkhidmatan kesihatan.

Antara bidang kepakaran dan perkhidmatan yang ditawarkan adalah perkhidmatan kecemasan; perubatan am, pembedahan am, Obstetrik & Ginekologi (O&G), pediatrik, ortopedik, psikiatri dan kesihatan mental dan pergigian.

Di peringkat awal fasa pengoperasian, Khairy berkata hospital itu akan melaksanakan enam perkhidmatan kepakaran iaitu Jabatan Kecemasan, Jabatan Perubatan, Jabatan Pembedahan dan Jabatan Anesthesiologi, Jabatan Pediatrik dan Jabatan Obstetrik & Ginekologi.

Terdahulu, Jemaah Menteri pada 5 Mei 2021 bersetuju secara prinsip dengan hala tuju pengoperasian Hospital Cyberjaya dilaksanakan melalui model kerjasama awam-swasta berkonsepkan pajakan dengan terma dan syarat serta perbincangan terperinci diterajui oleh Unit Kerjasama Awam Swasta (UKAS), Jabatan Perdana Menteri.

Dalam pada itu, Khairy berkata beliau menyedari keperluan mendesak untuk sebuah klinik kesihatan baharu di daerah Sepang bagi mengurangkan kesesakan yang dihadapi di Klinik Kesihatan Dengkil.

Sehubungan itu, beliau memaklumkan sebahagian daripada bangunan di dalam kawasan Hospital Cyberjaya akan dibuka dan beroperasi sebagai Klinik Kesihatan Cyberjaya bagi rawatan pesakit luar bermula 1 Nov ini.

“Pengoperasian Hospital Cyberjaya sebagai sebuah hospital awam dan pembukaan Klinik Kesihatan Cyberjaya akan memberikan akses perkhidmatan kesihatan kerajaan yang berkualiti dan menyeluruh kepada penduduk sekitar.

“Langkah ini sekali gus akan mengurangkan masa menunggu dan kesesakan di fasiliti kesihatan berhampiran iaitu Hospital Serdang, Hospital Kajang dan Hospital Putrajaya,” katanya.

Hospital Cyberjaya yang mula dibina pada 15 Ogos 2017 di atas tapak berkeluasan 5.2 hektar dengan ketinggian sembilan tingkat telah diserahkan kepada KKM pada 15 Jun 2021.

Hospital itu antara lain akan dilengkapi dengan 288 katil, blok kecemasan dan juga kemudahan 1,006 parkir termasuk 790 di parkir bertingkat.


Nasihat jangan tengok video lucah punca kes buli di MRSM Kuala Kangsar

PASIR SALAK, 14 Dis – Siasatan awal polis mendapati, teguran supaya tidak menonton video lucah menjadi punca kejadian buli membabitkan pelajar Maktab Rendah Sains Mara (MRSM) Sultan Azlan Shah, Kuala Kangsar, minggu lepas.

Ketua Polis Perak Datuk Mior Faridalathrash Wahid berkata teguran itu dibuat mangsa berusia 13 tahun terhadap seorang daripada suspek, menyebabkan pelajar berkenaan tidak berpuas hati dan marah sebelum berlakunya kejadian buli itu.

“Hasil temu bual dengan mangsa mendapati, punca pergaduhan atau mengapa dia dibuli itu adalah kerana dia telah menasihati seorang daripada suspek supaya jangan menonton video lucah di telefon bimbit.

“Jika tidak, hal itu akan diadu kepada kepada guru atau warden sekiranya suspek tidak berhenti menonton video lucah itu. Daripada siasatan, dikatakan inilah antara punca mengapa mereka bertindak memukul dan membuli mangsa,” katanya.

Beliau berkata demikian selepas sesi pertemuan bersama Ketua Agensi Polis Bantuan Kontinjen Perak Tahun 2021 di Dewan Agro Aman Jaya, Kompleks Perumahan Kakitangan Perbadanan Pembangunan Pertanian Negeri Perak (PPPNP) Tanjung Tualang di sini hari ini.

Dilapor, polis menahan 10 pelajar sebelum ini bagi membantu siasatan kes buli didakwa berlaku di MRSM tersebut seperti tular dalam media sosial yang mana beberapa remaja dipercayai pelajar asrama menumbuk dan menendang seorang pelajar lain secara beramai-ramai.

Hasil siasatan awal mendapati kejadian berlaku pada kira-kira 1 hingga 2 pagi pada 9 Dis melibatkan seorang mangsa yang juga berusia 13 tahun.

Dalam pada itu, Mior Faridalathrash berkata pergaduhan itu pada awalnya hanya melibatkan mangsa dan seorang suspek, namun seorang pelajar Tingkatan Tiga telah bertindak menyuruh rakan-rakan lain menyerang mangsa.

“Pelajar berusia 15 tahun ini juga antara seorang yang ditangkap dan dia dikatakan telah mengarahkan enam pelajar lagi untuk memukul dan menendang mangsa,” katanya dan menambah pihaknya telah merakam percakapan 10 pelajar iaitu sembilan berusia 13 tahun dan seorang 15 tahun yang terlibat dan bersubahat dalam insiden itu.

Menurutnya, kesemua mereka ditahan pada 10 dan 11 Dis lepas dan telah dibebaskan dengan jaminan polis pada keesokan harinya selain lapan saksi kes ini juga telah dipanggil memberi keterangan dan polis telah merampas 11 telefon bimbit untuk siasatan lanjut.

Tegasnya, dua laporan polis berhubung kejadian itu diterima masing-masing daripada pengetua sekolah dan bapa mangsa dan kes berkenaan akan dirujuk kepada Timbalan Pendakwa Raya untuk pendakwaan sebaik siasatan di bawah Seksyen 147 Kanun Keseksaan kerana merusuh dan Seksyen 233 Akta Komunikasi dan Multimedia 1998 selesai tidak lama lagi.

Ditanya mengenai keadaan mangsa, Mior Faridalathrash berkata pelajar tersebut kini menerima rawatan lanjut di sebuah hospital di Selangor dalam keadaan stabil tanpa sebarang kecederaan serius.- BERNAMA


PM rakam ucapan takziah buat keluarga Kapten Mohamad Affendi

KUALA LUMPUR 17 Nov – Perdana Menteri, Datuk Seri Ismail Sabri merakamkan ucapan takziah kepada keluarga Allahyarham Kapten Mohamad Affendy Bustamy yang terkorban dalam insiden pesawat Hawk 108 semalam.

Menerusi hantaran Facebook peribadi miliknya, Ismail berkata, beliau mendoakan semoga roh Allahyarham dicucuri Allah S.W.T dan ditempatkan bersama golongan yang beriman.

“Takziah buat seluruh ahli keluarga Allahyarham Kapten Mohamad Affendi Bustamy yang terkorban dalam insiden pesawat HAWK 108 malam tadi di Butterworth.


Bapa kudong dipenjara 15 tahun, 10 sebat rogol anak OKU

Hakim Ahmad Bazli Bahruddin menjatuhkan hukuman itu selepas tertuduh yang berusia 50 tahun itu mengaku bersalah merogol anak kandungnya yang berusia 16 tahun.

Mengikut fakta kes, kejadian disedari selepas mangsa mengadu kepada gurunya tentang perlakuan tertuduh, guru itu kemudian membawa mangsa ke hospital dan membuat laporan polis.

Hasil siasatan mendapati terdapat satu rakaman video memaparkan tertuduh sedang merogol mangsa. Video berkenaan dirakam sendiri oleh mangsa menggunakan telefon bimbit miliknya semasa kejadian kira-kira 11.59 malam, pada 18 Ogos lalu.

Mangsa yang mengalami kecacatan pada bahagian kakinya juga mendakwa, dia mula dirogol tertuduh sejak Mac 2017 iaitu seminggu selepas ibu tirinya meninggal dunia, serta mendakwa bapanya melakukan perkara itu kira-kira 30 kali di bilik tidur mangsa.

Tertuduh yang mengalami kecacatan kudung pada tangan sebelah kiri didakwa melakukan perbuatan terkutuk itu di dalam sebuah bilik di rumahnya dekat Kuala Krai, kira-kira 11.59 malam, 18 Ogos lepas mengikut Seksyen 376(3) Kanun Keseksaan yang memperuntukkan hukuman penjara sehingga 30 tahun dan minimum 10 sebatan.

Ketika rayuan, tertuduh yang tidak diwakili peguam merayu hukuman yang ringan, bagaimanapun Timbalan Pendakwa Raya Abu Arsalnaa Zainal Abidin memohon mahkamah menjatuhkan hukuman setimpal sebagai pengajaran kepada tertuduh, dengan alasan kes yang dilakukan tertuduh adalah kesalahan yang serius.


Noraini ziarah keluarga mangsa kemalangan

SEREMBAN, 15 Mei – Menteri Pengajian Tinggi Datuk Seri Dr Noraini Ahmad menziarahi keluarga Allahyarham Muhammad Nabil Haikal Muhammad Fariz, seorang daripada lima pelajar yang maut dalam kemalangan di Lebuhraya Utara Selatan arah utara di Kuala Kangsar, Perak di Kampung Sungai Mahang, Nilai dekat sini malam tadi.

Noraini menerusi kenyataan hari ini berkata ziarah itu sebagai tanda keprihatinan Kementerian Pengajian Tinggi (KPT) terhadap musibah berkenaan dan beliau turut menyampaikan ucapan takziah serta memberi kata-kata semangat kepada keluarga pelajar Universiti Sultan Azlan Shah (USAS) itu.

Turut hadir, Timbalan Ketua Setiausaha (Dasar) KPT Datuk Dr Megat Sany Megat Ahmad Supian, Timbalan Ketua Setiausaha (Pengurusan dan Pembangunan) Dr Mohd Zabri Yusoff, Ketua Pengarah Pendidikan Tinggi Prof Datuk Dr Husaini Omar, Ketua Eksekutif Perbadanan Tabung Pendidikan Tinggi Nasional (PTPTN) Ahmad Dasuki Abdul Majid dan Naib Canselor USAS Prof Tan Sri Dr Nordin Kardi.

Selain Muhammad Nabil Haikal, empat pelajar lain yang maut dalam kemalangan pada tengah malam Rabu lepas ialah Muhammad Nasrun Aidol Munir Akbar, 22, Ahmad Naim Najmi Ahmad Hafizan, 21, Ahmad Akmal Ahmad Mokhlis, 20, dan Iqbal Hasnun Halimi, 23.


LHDN tukar waktu operasi sepanjang Ramadan

LHDN dalam satu kenyataan hari ini berkata bagi keempat-empat negeri itu, perkhidmatan bermula dan tamat pada waktu sama pada Ahad hingga Rabu, manakala pada Khamis, operasi ditetapkan pada 8 pagi hingga 3 petang.

Bagi perkhidmatan Hasil Care Line dan Telefonis Cawangan pula, ia akan bermula dari pukul 9 pagi hingga 4.30 petang kecuali hari Khamis di Kedah, Kelantan, Terengganu dan Johor yang akan bermula pada 8 pagi hingga 3 petang.

Sementara itu, waktu operasi kaunter Pusat Bayaran Kuala Lumpur akan bermula dari 8 pagi hingga 4 petang, Pusat Bayaran Kota Kinabalu (8 pagi hingga 3 petang) dan Pusat Bayaran Kuching (8 pagi hingga 4 petang).

LHDN dalam kenyataan itu turut menyarankan pelanggan supaya melakukan urusan percukaian secara dalam talian bagi memastikan risiko penularan wabak COVID-19 dapat dikurangkan. – BERNAMA


Ramai kena tipu beli durian secara dalam talian

GEORGE TOWN, 7 Mei – Polis menasihatkan orang ramai agar berhati-hati dengan urusan jual beli durian secara dalam talian terutama menjelang musim raja buah itu di Pulau Pinang berikutan terdapat kes penipuan membabitkan kes tersebut.

Polis Daerah Timur Laut dalam satu kenyataan menerusi Facebook memaklumkan pihaknya mengesan peningkatan kes penipuan pembelian durian secara dalam talian di daerah itu yang dipercayai didalangi sindiket penipuan.

“Modus operandi sindiket itu ialah mereka akan mengiklankan penjualan durian dengan harga yang murah di media sosial antaranya Facebook dan Instagram.

“Mangsa yang tertarik dengan iklan tersebut akan berurusan dengan ahli sindiket melalui aplikasi WhatsApp berdasarkan nombor telefon yang tertera pada iklan itu dan mangsa kemudiannya diarahkan klik pada pautan yang diberikan dan memuat turun aplikasi ‘D4 Durian’ untuk membuat bayaran,” menurut kenyataan itu hari ini.

Menurut kenyataan itu, apabila mangsa klik pada pautan yang diberikan, ia akan membawa halaman yang menyerupai ‘FPX Transaction’ dan sebaik sahaja mangsa memasukkan ‘username’ dan kata laluan, sistem pembayaran tersebut akan tergendala.

Kenyataan itu memberitahu mangsa akan menerima mesej daripada pihak bank bahawa berlaku pemindahan wang daripada akaun mangsa ke akaun pihak ketiga dalam jumlah yang tinggi daripada harga pembelian tersebut.

“Orang ramai dinasihatkan agar jangan sesekali memuat turun sebarang aplikasi yang tidak pasti ketulenannya dan jangan mendedahkan username, kata laluan atau apa-apa maklumat perbankan kepada pihak ketiga,” katanya.

Sementara itu, dalam kes berasingan Ketua Polis Daerah Barat Daya Supt Kamarul Rizal Jenal berkata pihaknya menahan seorang lelaki kerana disyaki menyamar polis dan memeras ugut sepasang kekasih di kawasan pemandangan pendaratan pesawat di landasan kapal terbang Lapangan Terbang Antarabangsa Pulau Pinang (LTAPP), Bayan Lepas dekat sini hari ini.

Beliau berkata lelaki berumur 26 tahun itu ditahan kira-kira pukul 10 pagi tadi di Jalan Kampung Perlis, Bayan Lepas dan polis merampas sebuah motosikal yang digunakan dalam kejadian tersebut.

“Dalam kejadian 3 Mei lepas, pasangan terbabit yang berada di kawasan pemandangan tersebut didatangi seorang lelaki menunggang sebuah motosikal yang mendakwa sebagai anggota polis Balai Bayan Lepas, suspek kemudiannya memeras ugut mereka,” katanya ketika dihubungi hari ini.

Beliau berkata siasatan lanjut sedang dijalankan bagi mengesan sama ada lelaki yang tidak bekerja itu turut terlibat dalam kejadian menyamar polis sebelum memeras ugut atau menyamun mangsa-mangsa lain.


Operasi pencarian Eric dihentikan – Polis

KUCHING, 19 Mac – Operasi pencarian kanak-kanak lelaki berusia empat tahun Eric Chang Wei Jie, di sekitar perairan sungai Muara Tebas di sini sejak Ahad lepas, telah dihentikan pada 6 petang hari ini.

Ketua Polis Daerah Kuching ACP Ashmon Bajah berkata walaupun pelbagai inisiatif pencarian telah diambil pasukan operasi, namun pencarian Eric telah terbatas oleh beberapa faktor antaranya bentuk muka bumi, ancaman binatang buas, cuaca dan keadaan air pasang surut.

“Pasukan siasatan akan meneruskan tumpuan siasatan secara saintifik bagi merungkai petunjuk yang ada,” katanya menerusi satu kenyataan di sini, malam ini.

Pada 14 Mac lepas, polis telah mengklasifikasikan kes kehilangan Eric sebagai kes bunuh melibatkan dua suspek iaitu pasangan penjaga yang telah ditahan dan direman untuk siasatan lanjut.

Sebelum ini, kanak-kanak itu telah dilaporkan hilang dari sebuah rumah di kawasan perumahan Bintawa, di sini, pada 7 Mac lepas.- BERNAMA


Banjir Kelantan: Tanah Merah pula dinaiki air

KOTA BHARU, 6 Jan – Tanah Merah menjadi jajahan kedua dilanda banjir di Kelantan dengan lapan pusat pemindahan diaktifkan bagi menempatkan 125 mangsa daripada 33 keluarga setakat 8 pagi tadi.

Menurut InfoBencana Jabatan Kebajikan Masyarakat, sebelum ini Gua Musang turut terjejas dengan banjir, namun telah pulih dengan kesemua pusat pemindahan di jajahan itu ditutup semalam.

Sementara itu, menurut infobanjir.water.gov.my setakat 8 pagi, tiga sungai utama di negeri itu merekodkan bacaan melepasi paras bahaya iaitu Sungai Kelantan di Kuala Krai 25.62 meter (m) (bahaya 25.00 m), Sungai Kelantan di Kusial, Tanah Merah 16.11 m (bahaya 16.00 m) dan Sungai Golok di Jenob, Tanah Merah 24.23 m (bahaya 23.50 m). – BERNAMA


PRN atau darurat?

TIDAK dapat tidak, tumpuan rakyat kini pada polemik politik hingga tumbangnya kerajaan Negeri Melaka pimpinan ‘Tok Leman’ yang berusia 19 bulan.

Mungkin, persoalan yang berlegar kalangan rakyat sama ada pilihan raya negeri (PRN) diteruskan atau darurat diisytiharkan selepas DUN Melaka dibubarkan 4 Okt lalu.

Ramai kata PRN wajar ditangguhkan sebab pandemik COVID-19 dan mahu perkara itu dipandang serius oleh kerajaan dan Suruhanjaya Pilihan Raya (SPR).

Datuk Seri Mohamad Hasan selaku Pengarah Pilihan Raya UMNO juga senada dan melontarkan persoalan adakah PRN lebih penting daripada kesihatan rakyat?

Jadi Mat harap Kabinet membuat keputusan yang memberi kelegaan buat rakyat Melaka dan umumnya rakyat Malaysia yang berkira-kira untuk balik kampung.


Gempa bumi sederhana melanda luar pantai barat utara Sumatera, Indonesia

KUALA LUMPUR, 20 April – Gempa bumi sederhana bermagnitud 5.9 pada skala Richter melanda luar pantai barat utara Sumatera, Indonesia pada 7.58 pagi tadi.

Menurut kenyataan Jabatan Meteorologi Malaysia (MetMalaysia) gegaran itu berlaku pada kedudukan 169 kilometer (km) barat daya dari Nias, Indonesia dengan kedalaman 10km.


Polis buru lelaki pecah cermin kereta, ugut pemandu wanita

KOTA BHARU, 30 Julai – Polis sedang mengesan seorang lelaki yang memecahkan cermin kereta dan mengugut seorang pemandu wanita dalam kejadian di Simpang Empat Limbat, Khamis lepas.

Pemangku Ketua Polis Kelantan Datuk Muhamad Zaki Harun berkata insiden itu berlaku pada 5.45 petang ketika mangsa berusia 35 tahun sedang memandu sebuah kereta Perodua Axia berseorangan.

“Suspek kemudian secara tiba-tiba telah menghalang laluan dan berhenti di tengah jalan sebelum menghampiri kenderaan mangsa lalu memecahkan cermin kereta (bahagian pemandu) serta mengugut mangsa,” katanya dalam kenyataan hari ini.

Muhamad Zaki berkata pihaknya telah mengenal pasti lelaki itu yang berusia 40an dan membuat serbuan ke sebuah rumah di Nilam Puri, dekat sini, namun dia telah menghilangkan diri.

Katanya anggota Jabatan Siasatan Jenayah Ibu Pejabat Polis Daerah Kota Bharu dan Ibu Pejabat Polis Kontinjen Kelantan telah digerakkan bagi mengesan dan memburu suspek.

“Bagi Seksyen 506 KK, suspek boleh dihukum penjara selama tempoh sehingga tujuh tahun atau dengan denda atau kedua-duanya sekali atas kesalahan mendatangkan ugutan jenayah,” katanya.

Terdahulu, dua rakaman video kejadian itu, masing-masing berdurasi dua minit 16 saat dan 36 saat, tular di media sosial sejak semalam. – BERNAMA


PRN Johor : BN raih 66.25 peratus undi popular

KUALA LUMPUR, 13 Mac – Barisan Nasional (BN) mendahului undi popular pada Pilihan Raya Negeri (PRN) Johor semalam dengan meraih 445,085 undi atau 66.25 peratus, jauh mengatasi pencabarnya.

Pakatan Harapan (PH) pula yang diwakili DAP dan AMANAH, memperoleh 168,518 undi atau 25.08 peratus, manakala Perikatan Nasional (PN) yang berkongsi 56 agihan kerusi antara BERSATU, PAS dan GERAKAN memperoleh 25,865 undi atau 3.85 peratus.

MUDA yang pertama kali masuk gelanggang pertandingan memperoleh 22,884 undi atau 3.4 peratus manakala PKR yang bertanding menggunakan logo sendiri memperoleh 9,439 undi atau 1.4 peratus.

Dari segi undi diperoleh parti yang bertanding pula, UMNO meraih 380,519 undi atau 56.6 peratus, manakala DAP meraih 159,769 atau 23.3 peratus undi, MCA (5.4 peratus), MIC (4.2 peratus), MUDA (3.4 peratus), BERSATU (2.7 peratus), PKR (1.4 peratus), AMANAH (1.3 peratus) dan PAS (1.1 peratus).

Keputusan PRN semalam menyaksikan BN kembali melebarkan penguasaannya apabila memperoleh mandat besar lebih dua pertiga majoriti apabila memenangi 40 kerusi Dewan Undangan Negeri (DUN), dengan UMNO memenangi 33 kerusi DUN, manakala MCA empat, dan MIC tiga.

PRN Johor ini menyaksikan 239 calon daripada 15 parti politik bertanding merebut 56 kerusi DUN, dan 1,426,573 orang atau 54.92 peratus telah keluar mengundi.– BERNAMA


Kabinet Sarawak bincang penganugerahan pingat untuk Bonnie, Yee Khie

KUCHING 2 Sept – Penganugerahan pingat kebesaran negeri kepada dua atlet paralimpik negara dari Sarawak, Bonnie Bunyau Gustin dan Jong Yee Khie akan dibincangkan dalam mesyuarat kabinet negeri, kata Menteri Belia dan Sukan Sarawak Datuk Abdul Karim Rahman Hamzah.

Beliau berkata mesyuarat itu juga akan membincangkan insentif lain kepada kedua-dua atlet berkenaan termasuk insentif daripada kerajaan negeri yang biasanya berjumlah separuh daripada insentif dibayar oleh kerajaan pusat.

“Saya sokong mereka (diberi pingat kebesaran negeri) kerana kedua-duanya sudah mengharumkan nama negeri dan negara di pesada dunia. Ada jawatankuasa yang akan mencadangkan apa pingat dan penghargaan yang patut diberi kepada mereka,” katanya menerusi video di akaun Facebook beliau.

Katanya apa yang penting dua atlet itu sewajarnya diberi insentif setimpal yang dapat membantu mereka seumur hidup seperti pemberian pencen oleh kerajaan pusat kepada atlet-atlet negara yang berjaya membawa pulang pingat emas, perak dan gangsa dari Sukan Olimpik.

Bonnie meraih pingat emas pada Sabtu lalu di Sukan Paralimpik Tokyo 2020 menerusi acara powerlifting kategori 72 kilogram (kg) manakala Yee Khie berhasil meraih pingat perak dalam acara yang sama bagi kategori 107 kg.

Abdul Karim berkata, kerajaan pusat membayar pencen kepada atlet-atlet negara yang berjaya memenangi pingat Sukan Olimpik, iaitu RM5,000 sebulan untuk pemenang pingat emas, RM3,000 untuk pingat perak dan RM1,500 untuk pingat gangsa.

Sementara itu, beliau turut meminta pihak swasta untuk turut sama menghulurkan insentif kepada Bonnie dan Yee Khie sebagai menghargai pengorbanan mereka kepada negara.


Masih ada pengusaha restoran degil di Melaka – KPDNHEP

AYER KEROH 12 Mei – Kementerian Perdagangan Dalam Negeri dan Hal Ehwal Pengguna (KPDNHEP) Melaka tidak teragak-agak mengambil tindakan tegas termasuk mengeluarkan kompaun terhadap pemilik restoran dikesan masih berdegil dengan menaikkan harga sesuka hati.

Pengarahnya, Norena Jaafar mengakui, ada beberapa pengusaha restoran yang mengenakan harga makanan tidak munasabah kepada pelanggan meskipun sudah beberapa kali diberikan notis amaran dan kompaun.

“Dakwaan pengusaha restoran degil di Melaka memang benar, jika alasan barang naik ayam mentah masih kekal RM8.90 satu kilogram, sayur juga sama kerana barang mentah ini dibawah harga kawalan.

“Kita (KPDNHEP) sentiasa melakukan pemeriksaan setiap kali menerima aduan, kita tidak mahu orang datang Melaka mengadu makanan mahal. Jika dibandingkan Melaka dan Kuala Lumpur kos sara hidup di sini lebih rendah,” katanya ketika dihubungi.

“Ada peniaga kami kesan menjual kari kepala ikan hingga RM70 berbanding harga biasa antara RM30 hingga RM40 saja. Masih ada peniaga seperti ini di Melaka, sudah dikenakan kompaun masih degil.


23 wakil Malaysia tunjuk kemahiran di WSC Shanghai

Timbalan Ketua Setiausaha Dasar dan Antarabangsa Kementerian Sumber Manusia A Maniam, mewakili Timbalan Menteri berkenaan, Datuk Awang Hashim berkata, peserta Malaysia membabitkan pelajar Institusi Latihan Kemahiran Awam dan Swasta (ILKA/S) serta penuntut Intitusi Pengajian Tinggi Awam dan Swasta (IPTA/S).

Maniam berkata, pelajar berkenaan dipilih berdasarkan kejayaan cemerlang selepas pelbagai saringan dan ujian kelayakan dikendalikan Jabatan Pembangunan Kemahiran (JPK), Kementerian Kerja Raya (JKR) dan Majlis Pertandingan Kemahiran Malaysia (MPKM).

“Penyertaan mereka memberikan pulangan besar dalam usaha pembangunan tenaga mahir negara dan memperoleh pendedahan mengenai teknologi terkini diaplikasi di peringkat dunia.

“Pertandingan ini akan menjadi penanda aras kepada pemain Pendidikan dan Latihan Kemahiran dan Vokasional (TVET) untuk memantapkan kandungan latihan ditawarkan,” katanya ketika membacakan ucapan Awang pada Majlis pelancaran ‘Road to Shanghai 2022’ di Pusat Latihan Teknologi Tinggi (ADTEC) Melaka, di sini hari ini.

Menurutnya, kerajaan berharap penyertaan negara dalam WSC Shanghai membuktikan kepada dunia belia Malaysia mempunyai tahap kemahiran cemerlang setaraf negara maju dunia.

Kementerian menyediakan hadiah wang tunai RM40,000 bagi peserta yang membawa pulang pingat emas manakala perak (RM20,000), gangsa (RM10,000) dan pingat kecemerlangan (RM4,000).